Penggunaan Sistem Maklumat Geografi dalam Pengurusan Bencana Banjir

Untuk mendapatkan maklumat terkini, ikuti kami melalui Telegram

Kemajuan teknologi maklumat dan pembangunan rangka kerja pembangunan Koridor Raya Multimedia (MSC) pada tahun 1996 dan pelancaran Malaysia Digital (MD) pada Julai 2022 bagi menambah baik inisiatif MSC adalah langkah proaktif dalam memacu arus pembangunan teknologi maklumat dan komunikasi (ICT) negara.

Kemajuan teknologi maklumat juga memainkan peranan utama dalam menghasilkan sistem pengendalian maklumat yang terkini, lengkap dan pantas. Hal ini turut memberikan kesan kepada perkembangan sistem maklumat geografi (GIS) di Malaysia.

Pada hari ini, pelbagai tafsiran diberikan kepada GIS mengikut latar belakang pengguna dan kefahaman mengenainya. Kepelbagaian ini terbina hasil persepsi individu mengikut kegunaan atau manfaat yang diperolehi daripada GIS.

Misalnya, penghantar barang menggambarkan GIS sebagai kemudahan yang berupaya mencari arah tuju lokasi dengan lebih mudah. Pengembara pula mentakrifkan GIS sebagai tempat menyimpan lokasi tumpuan dan kawasan menarik yang perlu dikunjungi tanpa bersusah payah membuat rujukan peta dalam salinan keras.

Kebanyakan orang juga keliru antara alat global navigation satellite system (GNSS) dengan GIS. Istilahnya seolah-olah serupa tetapi sebenarnya kedua-duanya berbeza. Pada kebiasaannya, kedua-dua teknologi ini diintegrasikan supaya menghasilkan paparan peta berdasarkan lokasi semasa yang berupaya dicerap berbantukan satelit.

Secara konsepnya, GIS ialah teknologi berasaskan komputer yang berupaya memproses data geospatial (reruang) dan atribut (teks) bagi menghasilkan maklumat pemetaan secara digital yang kemudiannya diproses mengikut kehendak pengguna.

GIS memberikan maklumat peta (lokasi) dan maklumat objek yang terdapat di suatu kawasan. Contoh yang paling mudah ialah penggunaan aplikasi carian di Google Maps atau Waze oleh pelbagai lapisan masyarakat untuk pencarian alamat mahupun penunjuk arah ke lokasi yang dikehendaki.

Sementara itu, GNSS ialah alat yang berupaya mengesan lokasi koordinat di muka bumi dengan bantuan satelit. GNSS yang diintegrasikan bersama-sama GIS membolehkan peta digital dilihat pada kedudukan koordinat semasa. Hal ini menjadikan pergerakan pengguna akan dikesan oleh GNSS dan seterusnya dipaparkan di atas peta pada masa nyata. Dengan penambahan algoritma bagi menjalankan fungsi tertentu, maka terhasilah inovasi seperti aplikasi penunjuk arah dalam Google Maps dan Waze yang digunakan pada masa ini.

GIS beroperasi berdasarkan lima komponen, iaitu perkakasan, perisian, data, orang dan kaedah. Setiap komponen adalah penting dan ketiadaan mana-mana komponen tersebut berisiko mengganggu pelaksanaan GIS.

Dalam situasi banjir, pasukan penyelamat berisiko menghadapi cabaran yang besar dalam operasi menyelamatkan mangsa banjir. Mangsa mungkin terperangkap pada paras air yang berbahaya dan besar kemungkinan telah terputus bekalan makanan serta mengharapkan bantuan sesegera mungkin.

Situasi genting seperti ini mendesak pasukan penyelamat untuk bertindak pantas, namun mereka mungkin menghadapi kekangan kerana sukar mendapatkan maklumat persekitaran dengan lengkap dan tepat. Lokasi sebenar mangsa juga sukar dikenal pasti kerana kebanyakan kawasan telah ditenggelami air.

Selain itu, terdapat kawasan yang sukar dilalui akibat arus deras dan tidak dapat dikenal pasti akan risikonya. Semua masalah ini akhirnya menyebabkan proses pergerakan ke lokasi penyelamatan lewat dilakukan.

Kegagalan mendapatkan gambaran lengkap seperti alur sungai, kecerunan tanah dan jenis guna tanah di kawasan persekitaran bencana juga menyebabkan kesukaran kepada pasukan penyelamat untuk mengharungi banjir ekoran terdapatnya risiko aliran arus deras atau berpusar berdasarkan muka bumi di sesuatu kawasan.

Misalnya, kawasan cerun cenderung menyebabkan aliran air bergerak deras menuruni lereng. Semakin tinggi darjah kecerunan, semakin deras aliran air melaluinya. Begitu juga alur sungai yang boleh menyebabkan arus deras atau berpusar di kawasan tertentu. Keadaan ini mewujudkan risiko kepada pasukan penyelamat semasa mengharungi banjir, terutamanya ketika adanya mangsa bersama-sama dalam perjalanan menaiki bot ke pusat pemindahan sementara.

Kebanyakan produk inovasi yang terhasil daripada penyelidikan memberikan fokus kepada pemetaan kawasan banjir dan ramalan kejadian banjir di satu-satu kawasan. Walau bagaimanapun, idea yang diketengahkan dalam rencana ini pula menjurus kepada manfaat penggunaan GIS untuk bencana banjir yang telah pun berlaku serta kebolehannya digunakan oleh pihak pemegang taruh, sama ada sebelum, semasa mahupun selepas berlakunya bencana banjir.

Penulis yang sebelum ini berkhidmat sebagai Ketua Cawangan Teknologi Maklumat, Akademi Latihan Pertahanan Awam telah menjalankan beberapa kajian sejak tahun 2018 agar pelaksanaan GIS dapat direalisasikan ketika operasi menyelamat dan bantuan mangsa banjir.

Idea penggunaan GIS telah dirangka agar boleh dimanfaatkan menggunakan fungsi seperti yang berikut:

Kesemua fungsi yang dinyatakan membolehkan banyak manfaat diperoleh oleh pihak yang terlibat seperti petugas pusat kawalan operasi, pasukan penyelamat di lapangan dalam pengurusan bencana dan masyarakat yang terjejas akibat banjir.

Sebagai contohnya, mangsa banjir boleh menyatakan lokasi koordinat kepada pusat kawalan operasi yang akan mengatur pergerakan pasukan penyelamat ke lokasi mangsa. Lokasi tersebut akan mudah dijejaki berdasarkan rujukan koordinat diberikan. Risiko persekitaran juga lebih mudah dianalisis oleh pasukan penyelamat bagi mengurangkan impak buruk yang mungkin terjadi.

Selari dengan arus kemodenan ICT pada peringkat global, kemudahan GIS selama ini telah dimanfaatkan oleh pelbagai lapisan masyarakat terutamnya dalam membantu urusan perniagaan. Perkhidmatan seperti e-panggilan, perkhidmatan penghantaran makanan dan penjejakan lokasi kenderaan adalah antara produk yang wujud melalui penyelidikan inovasi berasaskan GIS.

Sehubungan dengan itu, adalah amat bermanfaat seandainya idea teknologi ini turut diketengahkan oleh pihak pengurusan bencana dan komuniti sebagai persediaan sekiranya bencana banjir berlaku, terutamanya yang melibatkan kawasan yang luas serta jumlah mangsa yang ramai.

Banyak kelebihan yang mampu ditawarkan GIS, terutamanya ketika menguruskan operasi bencana banjir. Perkara ini juga selari dengan Kerangka Kerja Sendai untuk Pengurangan Risiko Bencana (2015-2030) dan Masyarakat 5.0 yang memberikan penekanan integrasi antara teknologi pintar dengan manusia ke arah konsep peradaban masa hadapan.

Tanggapan bahawa GIS ialah teknologi yang sukar dan dikhususkan kepada golongan profesional adalah kurang tepat. Realitinya, teknologi ini mampu dioperasikan secara asas oleh pelbagai lapisan masyarakat.

Pasukan penyelamat banjir juga usah gusar akan penggunaan teknologi ini kerana pembangun teknologi sentiasa berusaha memudahkan pengguna untuk menggunakannya seiring dengan pertumbuhan teknologi yang sentiasa berubah. Potensi masa hadapan ICT dan GIS juga bakal berkembang pesat selari dengan Revolusi Perindustrian 4.0 yang berupaya mengubah gaya hidup masyarakat ketika itu.

Ts. Mohd Ridzuan Anuar ialah Penolong Pengarah di Jabatan Kastam Diraja Malaysia, Putrajaya.

Kol. (PA) Ts. Dr. Mohamad Fazli Sardi ialah Komandan di Akademi Latihan Pertahanan Awam, Bangi, Selangor.


Dua Produk Vaksin Diluluskan dengan Pendaftaran Bersyarat

Untuk mendapatkan maklumat terkini, ikuti kami melalui Telegram

Kuala Lumpur – Mesyuarat Pihak Berkuasa Kawalan Dadah (PBKD) kali ke-379 telah bersetuju memberikan kelulusan pendaftaran bersyarat kepada dua produk vaksin COVID-19 untuk kegunaan semasa bencana, iaitu Comirnaty Original/Omicron BA.4-5 (15mcg/15mcg) Solution for Injection dan Convidecia Recombinant Novel Coronavirus Vaccine (Adenovirus Type 5 Vector) Solution for Injection.

Comirnaty Original/Omicron BA.4-5 (15mcg/15mcg) Solution for Injection ialah vaksin COVID-19 bivalen yang mengandungi dua komponen, iaitu komponen daripada strain virus asal dan komponen varian Omicron BA.4-5.

Vaksin ini diberikan kepada individu yang berumur 12 tahun dan ke atas yang telah menerima vaksinasi primer dengan vaksin COVID-19 mRNA atau vaksin COVID-19 adenoviral vektor lain yang diluluskan sekurang-kurangnya selepas tiga bulan daripada penerimaan dos primer yang telah lengkap atau dos penggalak yang terakhir. Vaksin ini adalah daripada pemegang pendaftaran produk Pfizer (M) Sdn. Bhd. dan pengilang BioNTech Manufacturing GmbH, Jerman.

Sementara itu, pemegang pendaftaran dan pengilang bagi produk Convidecia Recombinant Novel Coronavirus Vaccine (Adenovirus Type 5 Vector) Solution for Injection pula ialah Solution Biologics Sdn. Bhd. Sebelum ini, PBKD telah meluluskan pendaftaran bersyarat bagi pengilang CanSino Biologics Inc, China pada 15 Jun 2021.

Menurut Ketua Pengarah Kesihatan Malaysia, YBhg. Tan Sri Dato’ Seri Dr. Noor Hisham Abdullah dalam kenyataan medianya, kelulusan bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai secara berterusan oleh Bahagian Regulatori Farmasi Negara berdasarkan data terkini dari semasa ke semasa.

Tindakan ini dilaksanakan untuk memastikan perbandingan antara manfaat dengan risiko bagi produk tersebut kekal positif.

“Kementerian Kesihatan Malaysia akan terus komited untuk mempertingkatkan akses rakyat kepada ubat-ubatan bagi merawat dan mencegah penularan COVID-19 di negara ini dengan memastikan produk vaksin ini dinilai berdasarkan aspek kualiti, keselamatan dan keberkesanan,” katanya lagi.


Wanita Sihat Mampu Memartabatkan Negara – Raja Puan Muda Perlis

Arau –“Wanita Malaysia, khususnya di Perlis hendaklah terus bangkit untuk saling melengkapi kaum lelaki dengan berusaha memartabatkan negeri dan negara agar kekal teguh di mata dunia.”

Demikian titah Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil yang juga merangkap Pengerusi Yayasan Tuanku Fauziah (YTF) ketika merakamkan ucapan penghargaan dan terima kasih kepada Pengarah Jabatan Kesihatan Negeri Perlis, YBrs. Dr. Ismuni Bohari dan seluruh jawatankuasa penganjur di atas pelibatan dan komitmen yang diberikan dalam menjayakan program Seminar Yayasan Tuanku Fauziah Siri 15, baru-baru ini.

Pertubuhan Kesihatan Sedunia mentakrifkan “sihat” sebagai keadaan sempurna fizikal, mental, sosial dan tidak hanya ketika ketiadaan sakit. Sihat secara fizikal merujuk bebas daripada sebarang penyakit berjangkit atau penyakit tidak berjangkit seperti kencing manis, darah tinggi, kolesterol tinggi atau kanser, manakala sihat secara mental pula meliputi aspek pemikiran, emosi, tingkah laku serta mempunyai hubungan yang baik antara seseorang dengan orang lain.

Sementara itu, wanita sangat sinonim dengan keanggunan, bergaya, elok dan menarik kerana sangat mementingkan gaya dan keterampilan yang sempurna. Kecantikan yang merupakan impian bagi setiap wanita pula merangkumi kecantikan secara dalaman dan luaran.

Pada masa yang sama, Tuanku Raja Puan Muda juga berterima kasih kepada ahli panel yang telah berkongsikan ilmu, pengalaman dan pandangan dalam seminar yang bertemakan “Wanita Sihat, Anggun, Berkarisma” anjuran Jabatan Kesihatan Negeri Perlis dengan kerjasama YTF secara hibrid pada 30 November 2022 yang lalu.

Cabaran lain dalam dunia seorang wanita ialah kosmetik dan kecantikan. Mungkin ramai orang yang tidak mengetahui bahawa sesetengah produk kecantikan boleh mengganggu fungsi hormon semula jadi dan menjejaskan kesihatan dalaman dan luaran.

Majlis perasmian pembukaan seminar tersebut telah disempurnakan oleh Raja Muda Perlis, DYTM Tuanku Syed Faizuddin Putra Jamalullail di Auditorium Dr. Syed Mahmood, Jabatan Kesihatan Negeri, Kangar.


Penyelidik Malaysia Menang Anugerah STI Peringkat ASEAN

Putrajaya – Saintis Kanan, Pusat Penyelidikan Kanser Malaysia, YBrs. Dr. Annie Chai Wai Yeeng telah memenangi kategori Next ASEAN Innovator dalam 4th ASEAN-ROK Award for Excellence in Science, Technology and Innovation 2022, baru-baru ini.

The 4th ASEAN-ROK Award for Excellence in Science, Technology and Innovation 2022 ini diadakan untuk menggalakkan pelibatan saintis dan jurutera muda dalam penyelidikan Sains, Teknologi dan Inovasi (STI) serta mengiktiraf pencapaian akademik dan profesional para saintis serta jurutera dalam kalangan warganegara Association of Southeast Asian Nations (ASEAN). Program ini dikelokan oleh Kerajaan Republik Korea (ROK) melalui Kementerian Sains dan ICT (MSIT) dengan sokongan Science and Technology Policy Institute (STEPI) dan ASEAN.

Berdasarkan kenyataan media yang dikeluarkan oleh Kementerian Sains, Teknologi dan Inovasi, kemenangan YBrs. Dr. Annie Chai Wai Yeeng adalah hasil daripada penyelidikannya bagi mengenal pasti gabungan ubat sinergistik dalam model kanser Asia yang unik melalui pengaplikasian pembelajaran mesin (machine learning) untuk kaedah pengiraan dalam ramalan gabungan ubat sinergistik dengan menggunakan gabungan skrin penting CRISPR/Cas9, genomik dan data pemeriksaan ubat, terutamanya berkaitan dengan kanser kepala dan leher yang berasal dari Asia.

Selain itu, beliau turut dianugerahkan hadiah wang tunai berjumlah USD12 000 dan diundang untuk menghadiri Program Latihan STI ASEAN-ROK selama seminggu bermula 27 November 2022 hingga 3 Disember 2022 di Seoul, Republik Korea serta berpeluang membentangkan hasil kerja beliau. Anugerah tersebut telah diserahkan secara rasminya oleh MSIT, ROK dan STEPI pada 1 Disember 2022 yang lalu.

Beliau merupakan penyelidik kedua selepas YBrs. Dr. Nur Hafizah Abd Khalid dari Universiti Teknologi Malaysia yang memenangi kategori yang sama dalam 2nd ASEAN-ROK Award for Excellence in Science, Technology and Innovation 2020.

Pencapaian ini diharapkan dapat menjadi sumber inspirasi dan motivasi bagi menyemarakkan lagi minat dalam kalangan institusi penyelidikan dan penyelidik negara untuk berusaha ke arah penyelesaian yang inovatif dalam menghadapi cabaran semasa dan masa hadapan dengan memanfaatkan STI.

Maklumat lanjut berkenaan dengan hadiah dan para pemenang boleh layari Facebook rasmi ASEAN.


Latihan Menyelamat Hadapi Saat Cemas

Untuk mendapatkan maklumat terkini, ikuti kami melalui Telegram

Sintok – Universiti Utara Malaysia (UUM) telah menganjurkan Kursus Asas Pertolongan Cemas dan Latihan Automated External Defribillator (AED) untuk First Aider bagi menambah ilmu pengetahuan kepada kakitangannya berkaitan dengan pertolongan cemas disebabkan oleh peningkatan kes kemalangan yang sering berlaku pada masa ini.

Menurut Pengarah Pejabat Pengurusan Risiko, UUM, YBrs. Profesor Dr. Nuarrual Hilal Md Dahlan, kursus ini merupakan kursus kemahiran asasi yang sangat berguna sebagai langkah kesiapsiagaan dalam menghadapi situasi kritikal dan kecemasan sama ada dalam kehidupan seharian ataupun sebarang bencana alam.

Tambah beliau, pertolongan cemas ialah rawatan pertama yang diberikan untuk menyelamatkan nyawa, di samping membantu mengurangkan kesakitan dan menstabilkan keadaan mangsa serta mengelakkan kecederaan menjadi lebih serius.

Prosedur pertolongan cemas sebagai respons rawatan pertama ini bukanlah sebagai pengganti kepada perkhidmatan kecemasan, tetapi sangat diperlukan sebagai langkah awal yang cepat sebelum rawatan lanjut dilakukan oleh ahli perubatan yang bertauliah.

Tambah beliau lagi, kemahiran pertolongan cemas perlu dipromosikan dan kemudahan akses juga dipertingkatkan agar masyarakat dapat mempelajarinya dan yakin untuk mempraktikkannya dalam situasi yang memerlukan. Hal ini dikatakan demikian kerana kemahiran ini boleh menyumbang kepada pembinaan masyarakat yang lebih berilmu dan berkemahiran.

Dalam ucapannya juga, beliau menyatakan bahawa Inisiatif UUM dengan kerjasama Kementerian Kesihatan Malaysia melahirkan Jurulatih Bertauliah Pertolongan Cemas ini tepat pada masanya dalam usaha melindungi kesihatan dan kesejahteraan awam.

Usaha ini penting dalam mendukung kesiapsiagaan negara bagi menghadapi keadaan kecemasan seperti bencana banjir yang memerlukan sukarelawan yang berkemahiran dalam pertolongan cemas untuk memberikan bantuan bukan sahaja dari aspek kecederaan fizikal, malah membantu dalam memberikan sokongan psikososial kepada mangsa.

Peserta kursus, Encik Mohd Zairi Zainol dari Jabatan Canselori berkata, program kemahiran ini adalah untuk memberikan pertolongan cemas sebagai rawatan pertama dengan serta-merta kepada individu yang memerlukan.

“Saya dapat mempelajari ilmu pertolongan cemas yang amat berharga yang sebelum ini tidak diketahui di samping dapat memahami situasi kecemasan sekiranya terdapat kemalangan yang berlaku di sekeliling termasuklah di tempat kerja,” katanya lagi.

Dalam kursus ini, peserta dapat mempelajari teknik dan kaedah yang betul seperti balutan dan cara pertolongan yang tepat untuk pelbagai kecederaan sebelum dihantar ke hospital.

Encik Azmi Ahmad dari Institut Pengurusan Kualiti yang merupakan peserta kursus ini juga menyatakan bahawa beliau banyak menimba ilmu sepanjang dua hari kursus ini diadakan. Misalnya, merawat seseorang ketika kecemasan seperti mengalami kemalangan jalan raya dan sesak nafas ketika berlakunya kebakaran dengan membuat resusitasi kardiopulmonari (CPR).

CPR boleh menyelamatkan seseorang dengan membantu meneruskan bekalan oksigen ke otak hingga pesakit diberikan rawatan yang lebih spesifik ataupun hingga pesakit sudah tidak dapat diselamatkan lagi.

“Daripada sekadar menjadi pemerhati ketika kemalangan, sekurang-kurangnya dengan ilmu yang diperoleh ini, kami dapat membantu orang awam dengan teknik yang dipelajari sekali gus menjadi warga universiti yang bertanggungjawab, berdisiplin, berintegriti dan prihatin kepada masyarakat,” ujarnya lagi.


Pengimportan E-sisa ke Malaysia Dikawal Ketat

Putrajaya – ”Kementerian saya komited dalam memastikan Malaysia tidak dijadikan tempat transit atau pelupusan e-sisa daripada negara maju. Hal ini adalah selaras dengan Konvensyen Basel mengenai Kawalan Pergerakan Buangan Berbahaya dan Pelupusannya. Melalui konvensyen ini, semua pergerakan rentas sempadan buangan terjadual seperti e-sisa perlu mempunyai kelulusan terlebih dahulu sebelum sebarang aktiviti transit, import dan eksport dapat dijalankan.”

Demikian kata Menteri Sumber Asli, Alam Sekitar dan Perubahan Iklim, YB Tuan Nik Nazmi Nik Ahmad yang melawat dan membuat pemeriksaan di Port Klang dalam satu operasi membanteras dagangan sisa elektronik (e-sisa) yang dilakukan secara haram bersama-sama timbalannya, YB Dato’ Sri Huang Tiong Sii dan pegawai kanan dari Kementerian Sumber Asli, Alam Sekitar dan Perubahan Iklim serta Jabatan Alam Sekitar (JAS).

Berdasarkan statistik yang direkodkan dari Januari 2022 hingga November 2022, sebanyak 59 buah kontena telah ditahan oleh JAS Negeri Selangor dengan kerjasama pihak Jabatan Kastam Diraja Malaysia. Daripada jumlah tersebut, sebanyak 31 buah kontena yang membawa barangan mengandungi buangan terjadual telah diperiksa oleh pegawai penguat kuasa JAS.

Pada 8 Disember 2022 yang lalu, sebanyak tiga buah kontena telah ditahan dan diperiksa di Pelabuhan Barat, Klang. Hasil pemeriksaan mendapati bahawa kontena tersebut mengandungi bahan buangan yang diimport dari Amerika Syarikat dan Sepanyol, iaitu perkakasan komputer terpakai berserta wayar yang dikategorikan sebagai buangan elektrik dan elektronik (SW 110) atau e-sisa. Pemeriksaan turut mendapati bahawa pengimport telah mengikrar bahan dagangan sebagai skrap aluminium bagi mengaburi mata pihak berkuasa.

Oleh yang demikian, bagi mematuhi kehendak di bawah prosedur Konvensyen Basel, notis arahan akan dikeluarkan kepada syarikat pengimport berkenaan untuk memulangkan kontena tersebut ke negara asal. Konvensyen Basel telah menetapkan supaya e-sisa yang merentasi sempadan hendaklah melalui prosedur Prior Informed Consent (PIC), yakni kebenaran negara pengimport perlu diperoleh sebelum dihantar ke negara yang terlibat. Tindakan ini adalah satu daripada cara untuk mengawal pergerakan e-sisa pada peringkat global.

Tindakan tegas akan diambil ke atas mana-mana pengimport yang gagal mematuhi peraturan dan undang-undang yang telah ditetapkan termasuklah menghantar balik kontena e-sisa import tersebut ke negara asal. JAS akan terus memperkasakan pemantauan dan penguatkuasaan bagi pengimportan e-sisa yang digunakan oleh industri kitar semula.

Di bawah Seksyen 34B, Akta Kualiti Alam Sekeliling (AKAS) 1974, sebarang penempatan buangan terjadual sama ada di darat atau dalam perairan Malaysia, transit atau membenarkan ditransit e-sisa tanpa kelulusan daripada Ketua Pengarah Alam Sekitar adalah menjadi satu kesalahan di bawah AKAS 1974 dan jika disabitkan kesalahan boleh dihukum penjara tidak melebihi lima tahun dan denda tidak melebihi RM500 000.

YB Tuan Nik Nazmi Nik Ahmad merakamkan penghargaan atas kerjasama yang diberikan oleh semua agensi yang terlibat dalam membantu operasi tersebut. Beliau menyatakan bahawa kerajaan amat menghargai sebarang maklumat risikan awal yang disalurkan oleh mana-mana pihak dalam mendepani cabaran siasatan dan penguatkuasaan pergerakan merentas sempadan e-sisa ke negara ini.

“Sebarang cubaan oleh mana-mana agen atau syarikat perkapalan yang mengimport sebarang e-sisa ke Malaysia akan berdepan dengan tindakan tegas jika mereka gagal mematuhi undang-undang dan prosedur pengimportan yang telah ditetapkan oleh Malaysia sebagaimana yang diperuntukkan dalam Seksyen 43, AKAS 1974,” tegasnya lagi.


Pembangunan Infrastruktur Pengecas EV Menyokong Usaha Penyahkarbon Negara

Untuk mendapatkan maklumat terkini, ikuti kami melalui Telegram

Bangi – Kementerian Sumber Asli, Alam Sekitar dan Perubahan Iklim (NRECC) akan memberikan tumpuan terhadap penerokaan bidang atau sumber ekonomi baharu seperti bidang tenaga boleh baharu atau pembangunan rantaian ekonomi hijau termasuklah pembangunan bidang kenderaan elektrik (EV).

Menterinya, YB Tuan Nik Nazmi Nik Ahmad berkata, “Usaha akan dilakukan untuk mengurangkan jejak karbon negara melalui langkah peralihan tenaga, yakni pelaksanaan inisiatif 3D, iaitu digitalisation, decentralisation dan decarbonisation akan diberikan tumpuan utama.

“Usaha peralihan tenaga adalah penting kerana sektor tenaga menyumbang kira-kira 80 peratus daripada jumlah pembebasan gas kaca di negara kita,” katanya ketika berucap dalam Majlis Pelancaran Stesen Pengecas EV Bangi Golf Resort dan Penyerahan Lesen Pengagihan Awam Sistem Pengecas EV oleh Suruhanjaya Tenaga kepada Syarikat EV Connection Sdn. Bhd..

Menurut beliau, usaha peralihan tenaga yang akan dilaksanakan ini memerlukan sokongan padu daripada pelbagai pihak, terutamanya sektor swasta. Oleh itu, usaha sama antara Syarikat Gentari Sdn. Bhd. dengan Syarikat EV Connection Sdn. Bhd. dalam membangunkan infrastruktur pengecas EV ini perlu diperluaskan lagi agar dapat mempercepatkan peralihan kepada penggunaan EV di Malaysia.

Suruhanjaya Tenaga sebagaimana peruntukan di bawah Akta Bekalan Elektrik 1990 (Akta 447) akan melakukan tindakan kawal selia berasaskan peruntukan perundangan dalam usaha memastikan infrastruktur pembekalan elektrik termasuklah pengecas EV yang dibangunkan adalah selamat dan mematuhi piawaian keselamatan tertinggi.

Tambahnya lagi, Suruhanjaya Tenaga juga telah menerbitkan Guide on Electric Vehicle Charging System (EVCS) sebagai dokumen rujukan kepada semua pihak yang berkepentingan mengenai keperluan teknikal dan syarat regulatori bagi pembangunan infrastruktur EV di negara ini.

Pihak Gentari Sdn. Bhd. sebagai antara pemain utama dalam pembangunan infrastruktur pengecasan EV diharapkan boleh berganding usaha dengan pihak kementerian untuk bersama-sama menerokai aspek integrasi “vehicle to grid” bagi menyokong usaha peralihan tenaga.

Pada masa yang sama, beliau turut menyeru semua pihak yang terlibat dalam membangunkan infrastruktur pengecas EV untuk mematuhi peraturan yang dikeluarkan bagi menjamin keselamatan awam termasuklah mendapatkan lesen pengagihan awam daripada Suruhanjaya Tenaga.


Di Sebalik Fenomena Kejadian Tanah Runtuh

Tanah ialah sumber alam yang tidak boleh diperbaharui. Penggunaan tanah yang tidak terkawal menyebabkan sumber tanah semakin menurun saban tahun. Tanah digunakan sebagai sumber dalam pelbagai bidang seperti perumahan, pembalakan, pertanian, penternakan dan perladangan.

Tanah turut berperanan sebagai tempat tadahan air dan sumber mineral. Hal ini menjadikan tanah adalah penting terhadap kesejahteraan manusia dan alam sekitar. Tanah yang diuruskan secara lestari dapat mengurangkan berlakunya kejadian tanah runtuh. Namun demikian, harus juga difahami bahawa keadaan iklim Khatulistiwa yang menyumbang kepada taburan hujan tahunan yang tinggi dan faktor perubahan iklim yang semakin meruncing pada masa ini turut menjadi punca kepada berlakunya kejadian tanah runtuh.

Kejadian tanah runtuh ialah fenomena bencana alam yang kedua kerap berlaku selepas banjir di negara ini, tambah-tambah lagi semasa musim monsun timur laut. Berdasarkan laporan Jabatan Mineral dan Geosains (JMG), sebanyak 121 insiden kejadian tanah runtuh dilaporkan berlaku di seluruh negara sepanjang tempoh Monsun Timur Laut pada tahun 2021.

Tanah runtuh ditakrifkan sebagai pergerakan jisim batuan, puing atau tanah menuruni cerun di bawah pengaruh graviti. Kejadian ini melibatkan gelongsoran tanah atau pergerakan tanah dari satu kedudukan yang tidak stabil akibat ketidakstabilan jisim tanah. Proses ini berlaku secara semula jadi akibat tekanan yang menyebabkan bahan tanah perlu bergerak untuk mengalami penstrukturan semula supaya menjadi stabil. Dalam bahasa yang lebih mudah, kejadian tanah runtuh berpunca daripada kegagalan bahan tanah yang tidak dapat bertahan dari satu kedudukan akibat beberapa faktor.

Antara faktor yang menyebabkan berlakunya kejadian tanah runtuh termasuklah jumlah hujan yang banyak dengan intensiti hujan yang tinggi dan turun secara berterusan. Faktor ini juga adalah sangat penting sehingga memungkinkan berlakunya kejadian tanah runtuh berskala besar.

Apabila hujan lebat berterusan, setiap cerun berpotensi untuk berlakunya pergerakan tanah dan kejadian tanah runtuh, terutamanya di kawasan yang “diusik” dengan pembangunan. Ruang tanah akan mula diisi dengan air hujan lalu menyebabkan struktur tanih, iaitu lapisan tanah yang subur di bawah lapisan tanah yang di atas sekali menjadi lemah kerana tertepu dengan kelembapan, sekali gus menyebabkan cerun tanah tidak stabil.

Ruang tanah yang terisi dengan air ini mampu menerobos ke dalam tanah hingga 100 meter. Keadaan diburukkan lagi dengan cuaca redup berpanjangan yang menyebabkan proses sejatan untuk mengurangkan kandungan air hujan pada tanah tidak dapat berfungsi. Hal ini mendorong berlakunya kejadian runtuhan tanah dengan membawa sejumlah besar tanah daripada bahagian cerun.

Runtuhan tanah mudah berlaku pada cerun yang curam dan bahan cerun yang mempunyai ikatan tanah yang lemah. Oleh sebab itu, kejadian tanah runtuh adalah sebahagian daripada petunjuk kepada kegagalan sesebuah cerun.

Terdapat beberapa faktor kegagalan cerun yang dapat dikaitkan dengan persekitaran Malaysia. Faktor tersebut ialah kejadian hujan lebat bagi suatu tempoh yang lama, perubahan sifat bahan bumi melalui proses geomorfologi, ketakselanjaran satah batuan, hakisan tanih oleh tindakan air hujan dan air larian, kelemahan aspek kejuruteraan bahan cerun berkait dengan tahap erodibiliti tanih yang rendah, berlakunya pengumpulan air bawah tanah secara berlebihan bagi suatu tempoh masa yang panjang, serta kurang langkah mitigasi terhadap cerun dan permukaan cerun sehingga menggalakkan kejadian hakisan tanih.

Sehingga Disember 2021, pemantauan terhadap 220 cerun kritikal telah dilakukan di seluruh negara oleh JMG yang akhirnya mengenal pasti sebanyak 122 lokasi cerun tanah yang berpotensi berlakunya kejadian tanah runtuh.

Setiap cerun yang berisiko berlakunya tanah runtuh mempunyai tanda tertentu seperti penyusutan tanah atau tanda rekahan apabila terdapatnya gerakan tanah. Antara indikator lain yang boleh diberikan perhatian termasuklah pengeluaran air laju pada permukaan cerun dan wujudnya tanda hakisan pada cerun yang menandakan terdapat laluan air.

Orang ramai boleh menggunakan laman web Google Earth bagi melihat perubahan topografi yang memaparkan imej terdapatnya permukaan terbuka kawasan cerun yang berkemungkinan berlakunya kejadian tanah runtuh. Mereka juga boleh menyalurkan maklumat ini kepada pihak berkuasa untuk tindakan lanjut dan dinasihatkan supaya menjauhkan diri serta mengelak berada sekurang-kurangnya lima hingga 10 meter daripada kawasan berisiko tersebut

Pemantauan dan penyelenggaraan pada cerun yang gagal atau berpotensi gagal berpotensi meminimumkan kesan tanah runtuh. Langkah pemantauan dan penyelenggaraan ke atas cerun yang bermasalah harus dilakukan secara berkala, terutamanya bagi cerun yang berhampiran dengan kawasan perumahan. Hal ini adalah penting untuk melihat sama ada wujudnya sebarang ragam kegagalan yang bertindak balas pada perubahan iklim, atmosfera, cuaca panas dan sejuk.

Petunjuk awal terhadap potensi pergerakan tanah yang menjurus kepada tanah runtuh juga harus dikenal pasti. Bagi lokasi cerun yang berpotensi runtuh, kajian perlu dilakukan untuk menentukan tahap boleh runtuh tanah bagi membendung bencana ini yang banyak merosakkan infrastruktur, meragut nyawa dan merosotkan ekonomi di sesuatu kawasan.

Tahap boleh runtuh tanah melibatkan ciri fizikal tanih seperti keporosan, kadar infiltrasi dan struktur tanih yang mampu mempengaruhi kestabilan cerun. Kelemahan atau kekurangan satu daripadanya berpotensi menyebabkan kejadian tanah runtuh. Kajian lebih terperinci yang melibatkan aspek erosiviti, impak topografi serta litupan bumi juga perlu diberikan perhatian bagi mengkaji potensi berlakunya sesuatu kejadian tanah runtuh.

Selain itu, dokumentasi ciri fizikal tanih di kawasan runtuhan tanah yang disusuli dengan analisis saintifik perlu dilakukan untuk menentukan tahap boleh runtuh tanah di cerun yang berpotensi. Dokumentasi ini juga boleh digunakan sebagai panduan oleh pihak yang berkepentingan dalam pengurusan cerun di Malaysia.

Pada masa yang sama, kumpulan pakar dalam bidang berkaitan juga perlu dibentuk agar siasatan yang optimum tentang kejadian tanah runtuh dapat dilaksanakan. Dana khas juga perlu dicadangkan untuk kerja penyiasatan kejadian tanah runtuh yang berlaku bagi mengelakkan kejadian tersebut berulang atau berlaku dengan lebih tragis di tempat lain. Hal ini adalah lebih baik daripada menanggung sebarang impak negatif kejadian tanah runtuh yang mampu meruntuhkan aktiviti ekonomi di kawasan yang terkesan.

Di Malaysia, kejadian tanah runtuh sering dikaitkan dengan faktor pembangunan tanah yang pesat. Pembangunan tanah di negara ini lazimnya melibatkan pertukaran kawasan litupan hutan kepada pembangunan pertanian, pembandaran, perindustrian, infrastruktur dan perumahan.

Dalam konteks ini, pembangunan sering melibatkan potongan cerun dan salah urus cerun yang bersifat tidak mesra alam sehingga memungkinkan berlaku pergerakan tanah yang boleh mengakibatkan kejadian tanah runtuh.

Oleh hal yang demikian, sistem pembangunan yang mampan perlu sentiasa ditekankan dan digalakkan agar tanah kekal lestari dan boleh menampung keberadaan dan kesejahteraan bagi hari mendatang. Pada masa yang sama, pemain industri yang beroperasi berlandaskan penggunaan sumber tanah perlu lebih aktif memainkan peranan bagi memastikan sistem pembangunan yang mampan dipraktikkan.

Selain itu, isu kesesuaian guna tanah dalam cadangan pelaksanaan sesuatu projek pembangunan atau penerokaan untuk industri perumahan, pertanian, perladangan, penternakan dan pembalakan perlu diberikan perhatian yang tinggi bagi mengelakkan kejadian tanah runtuh yang lebih serius. Projek pembangunan perlu bersandarkan kepada perancangan guna tanah dan hanya kawasan yang guna tanahnya sesuai sahaja yang sepatutnya dibenarkan untuk dibangunkan.

Sekiranya penggunaan sumber tanah secara tidak lestari berterusan, para saintis menjangkakan bahawa akan terdapat lebih banyak kejadian tanah runtuh yang bakal berlaku dan memberikan impak pada skala yang jauh lebih besar.

Kesan daripada kejadian tanah runtuh yang melanda beberapa kawasan di negara ini wajar dijadikan pengajaran dan menjadi titik tolak untuk mengekalkan sumber alam yang berharga ini. Sokongan, tanggungjawab dan amalan terhadap pengurusan tanah yang lestari daripada pemain industri dapat menjamin kelangsungan keseimbangan ekosistem.

Peranan yang dimainkan oleh masyarakat dan pihak berwajib dalam konteks pemuliharaan dan kelestarian tanah perlu dilihat kembali secara holistik. Pihak berkuasa yang berkaitan seharusnya bekerjasama bagi memantau dan mengawal aktiviti manusia yang boleh menjurus kepada berlakunya fenomena kejadian tanah runtuh.

Bagi memastikan sumber tanah ini terpelihara, terdapat keperluan untuk mewujudkan kaedah pengurusan tanah yang baik. Pengurusan tanah yang baik ini perlu menunjukkan kawasan tanah yang masih dalam keadaan baik, kawasan tanah yang telah diterokai, kawasan yang perlu diselamatkan dan kawasan yang perlu terus digazetkan.

Pengurusan tanah yang baik memerlukan kepada sistem pengurusan tanah yang sesuai, praktikal dan boleh diakses pada bila-bila masa. Sistem pengurusan ini perlulah mampu memaparkan kedudukan sesuatu kawasan tanah serta keadaan kawasan sekitar tanah tersebut. Dalam hal ini, aplikasi atau teknologi moden dan tercanggih perlu digunakan dengan meluas dalam mengenal pasti punca utama kejadian tanah runtuh.

Sistem Maklumat Geografi (GIS) adalah antara teknologi yang boleh digunakan dalam sistem pengurusan tanah. GIS membantu dalam memaparkan lokasi kawasan tanah yang terkesan, keadaan sekeliling, keadaan bentuk muka bumi dan maklumat lain secara geografi. Di samping itu, integrasi maklumat tanah juga boleh dilakukan dengan GIS

GIS juga mampu memaparkan maklumat tambahan seperti pihak berkuasa yang terlibat dan sempadan pentadbiran yang berkaitan seperti sempadan negeri, daerah, mukim atau pihak berkuasa tempatan. Integrasi GIS dengan maklumat tanah yang efisien mampu membantu pihak yang bertanggungjawab mengenal pasti lokasi tanah, aktiviti yang berlaku di sesuatu kawasan serta memantau kawasan tanah yang berisiko dalam kawasan pentadbiran.

Keupayaan GIS dalam memetakan kawasan berisiko tinggi dan kawasan tumpuan panas bagi kegiatan haram misalnya, memudahkan perkongsian maklumat dengan pihak berkuasa lain agar tindakan pencegahan dan penguatkuasaan undang-undang dapat dilaksanakan dengan lebih efektif dan efisien. Oleh itu, GIS haruslah dimanfaatkan sebaik mungkin dalam sistem pengurusan tanah agar segala urusan dan pemantauan aktiviti berkaitan tanah dapat dilakukan dengan lebih berkesan.

Tanah merupakan sumber khazanah alam semula jadi yang tidak ternilai harganya. Pengabaian sumber tanah mendedahkan negara kepada bukan sahaja kejadian tanah runtuh malah pelbagai bencana yang merugikan ramai penduduk. Oleh itu, segenap lapisan masyarakat haruslah sama-sama berganding bahu dalam menyokong usaha kerajaan dan badan bukan kerajaan dalam melestarikan sumber tanah.


Konsep “Kerana Sayang Perlu Ditangan-Tangankan” Memudahkan Penguasaan 3M?

Untuk mendapatkan maklumat terkini, ikuti kami melalui Telegram

Peribahasa Melayu ada menyebut, “Melentur buluh biarlah dari rebungnya” dan  apabila menginginkan pencapaian terbaik daripada anak-anak, maka perlulah mengasuhnya sedari kecil lagi. Begitu juga dengan penguasaan kemahiran membaca, mengeja dan mengira atau lebih dikenali sebagai 3M, perlu diperkenalkan sebagai pendidikan awal dan utama kepada anak-anak. Sebenarnya penulis berasa agak khuatir dengan perkembangan mutakhir tentang penguasaan 3M kanak-kanak sekolah rendah dalam bahasa Melayu terutamanya ketika era pandemik.

Selama dua tahun Keluarga Malaysia telah menghadapi cabaran COVID-19 dari pelbagai aspek seperti kesihatan, ekonomi, dan pendidikan, yang kini sudah masuk ke fasa peralihan endemik sejak 1 April 2022 yang lalu. Pada masa pandemik, medium penyampaian pendidikan turut beralih mengikut kebiasaan baharu, iaitu daripada sistem pengajaran dan pembelajaran (PnP) bersemuka kepada Pengajaran dan Pembelajaran di Rumah (PdPR), yang dibantu oleh para ibu bapa sebagai alternatif bagi memastikan pembelajaran murid dapat berlangsung dengan lancar termasuklah murid Tahap Satu sekolah rendah agar tidak ketinggalan menguasai 3M.

Maklumat murid yang gagal menguasai 3M acap kali terpapar di dada akhbar dan menjadi perbincangan terbuka di media sosial untuk mencari punca dan penyelesaian bagi masalah ini. Focal Person Kebangsaan Kementerian Pendidikan Malaysia (KPM) Sabah, Mohammad Arif Sakaran menyatakan bahawa menerusi data yang dikumpulkan dua tahun lepas, hampir 12 000 orang murid gagal menguasai 3M di negeri tersebut. Begitu juga di negeri Johor, terdapat kira-kira 20 peratus daripada 131 281 orang murid Tahap Satu juga menghadapi hal yang sama berikutan kekangan pandemik.

Jumlah besar ini sebenarnya sangat membimbangkan dan menimbulkan persoalan berangkai. Bagaimanakah pula dengan data dari negeri-negeri lain? Adakah turut mengalami masalah yang sama? Sekiranya ya, apakah tindakan yang diambil oleh Pejabat Pendidikan Daerah Negeri masing-masing untuk menangani masalah ini daripada terus berlaku? Hal ini kerana kegagalan menguasai 3M dalam bahasa Melayu juga akan menyukarkan para murid menguasai mata pelajaran yang lain. Hal ini menyebabkan golongan ini ketinggalan pencapaiannya daripada rakan sebaya yang lain.

Penulis mengikuti perkembangan usaha yang dilakukan dan diperkenalkan oleh pihak Kementerian Pendidikan Tinggi sepanjang pandemik COVID-19 melanda negara. Percubaan yang berani dan komitmen yang begitu gigih daripada peneraju sistem pendidikan Malaysia apabila tidak putus-putus menyesuaikan dan mengadunkan  PnP dengan keadaan semasa.

Usaha membawa semula saluran TV Pendidikan pada 6 April 2020 oleh Menteri Kanan (Pendidikan), YB Dr. Radzi Jidin dan memperkasakannya dengan jenama DidikTV, KPM, telah menyiarkan pelbagai mata pelajaran sekolah menerusi program pendidikan tersebut.

Sepanjang Perintah Kawalan Pergerakan, saluran ini dilihat sebagai saluran yang dapat membantu murid yang mempunyai masalah akses internet di rumah dan seiring dengan pengaplikasian PdPR secara optimum terutamanya murid yang berada di luar bandar. Justeru itu, penglibatan ibu bapa atau penjaga sangat diperlukan demi memastikan anak-anak mengikuti PnP secara berjadual dan mengelak daripada berlakunya keciciran pembelajaran dan penguasaan 3M.

Selain itu juga, kementerian turut memperkenalkan Program Literasi dan Numerasi Sekolah Rendah (PLaN) sebagai sokongan PnP secara komprehensif dan holistik yang berasaskan sekolah untuk murid Tahun Dua dan Tahun Tiga bagi meningkatkan penguasaan dalam kemahiran 3M. Program ini dilaksanakan secara rintis mulai Mac 2020 yang melibatkan sekolah-sekolah rendah terpilih bagi melihat impak keberhasilannya dari semasa ke semasa sebelum diperluas ke sekolah di seluruh negara.

Masalah menguasai 3M ini bukan sahaja berlaku pada era pandemik tetapi sudah menjadi polemik sebelum ini lagi. Kita belum lagi membicarakan tentang masalah jurang pendidikan antara golongan B40 atau murid luar bandar dengan golongan di bandar kerana hal itu akan membawa ke suatu persoalan yang lain dan memerlukan penelitian mendalam daripada pihak berwajib.

Sekiranya aspek 3M dalam bahasa Melayu tidak ditangani dengan berkesan dan terus menunjukkan trend peningkatan, bagaimanakah kita ingin membina legasi yang dapat meneruskan perjuangan bahasa Melayu di kemudian hari? Kegagalan ini juga akan melahirkan bangsa Malaysia yang mundur dan tidak berkualiti dalam pendidikan.

KPM telah membuat pengumuman mulai 17 April 2022 dan 18 April 2022 bahawa sesi penggiliran murid sekolah rendah tidak dipraktikkan lagi dan semua murid akan hadir seperti lazimnya. Penulis percaya, pihak sekolah sudah bersiap sedia menghadapi sebahagian pelajar yang mempunyai masalah 3M dalam bahasa Melayu dengan mengaplikasikan modul sedia ada daripada Program Pemulihan Khas bagi murid sekolah rendah.

Namun begitu, semakan modul juga perlu dilakukan agar pihak sekolah dapat mengukur keupayaan dan kebolehcapaian murid. Perekayasaan modul yang berasaskan penyelesaian masalah perlu diberikan secara autonomi kepada pihak sekolah kerana golongan pendidik ini lebih mengetahui dalam menentukan kaedah yang paling dinamik untuk murid sasaran.

Selain memastikan bilangan murid sasaran tidak terlalu ramai dalam satu-satu kelas intervensi, satu perkara yang perlu diberi perhatian oleh para guru ialah mengelakkan pengabaian murid-murid yang tidak menguasai kemahiran ini. Perasaan membeza-bezakan murid perlu dipadamkan kerana situasi ini akan memberikan tekanan kepada golongan ini dari segi kognitif, sosial, emosi dan juga fizikal.

Para guru yang semula jadi dikurniakan oleh-Nya sifat penyayang akan menjadi pencetus kepada murid untuk suka pergi ke sekolah. Hal ini bersesuaian dengan tema sambutan guru pada tahun ini, iaitu “Guru Tunjang, Sekolah Sejahtera”.

Penulis kongsikan di sini pengalaman bersekolah pada tahun 1980-an, iaitu guru sekolah sentiasa memegang suatu benda yang ada kalanya bersaiz panjang dan pendek. Kadang kala diletakkan di celah ketiak ataupun dipegang sepanjang hari. Benda yang ditakuti oleh banyak murid, iaitu rotan dan apatah lagi dengan riak wajah para guru yang garang pada waktu itu menyebabkan murid sangat menghormati guru dan setiap pagi para murid didisiplinkan dengan aktiviti 3M.

Para murid juga memahami konsep kerana sayang akan ditangan-tangankan tetapi ada batasnya untuk mendapat didikan secara langsung daripada guru. Apabila mengadu kepada ibu bapa akan perbuatan rotan atau dicubit oleh guru tersebut, anak-anak akan ditangan-tangankan lagi oleh ibu bapa kerana tidak belajar dengan baik di sekolah. Kesannya, murid akan menjadi lebih gigih untuk menguasai 3M dan  tidak takut untuk pergi ke sekolah. Namun begitu, adakah konsep kerana sayang ditangan-tangankan itu relevan untuk menguasai 3M pada zaman globalisasi ini?

Walaupun pelbagai prakarsa dilakukan oleh pihak KPM dan juga sekolah tetapi peranan ibu bapa juga sangat penting untuk membantu penguasaan 3M dalam bahasa Melayu berjalan lancar. Hal ini adalah untuk mengelakkan kebergantungan kepada guru semata-mata untuk mengatasi masalah ini.

Sebagai permulaannya, ibu bapa boleh menyediakan ruangan 3M di rumah bagi memotivasikan anak, membawa anak-anak ke kedai buku dan menjadikan amalan membaca bersama di rumah. Pemantauan ibu bapa dari rumah akan dapat membantu proses pembelajaran anak-anak di sekolah. Kita sedia maklum bahawa banyak ibu bapa yang bekerja namun kesibukan tersebut bukan menjadi alasan untuk ibu bapa tidak sanggup berkorban demi masa depan anak-anak yang menjadi tunjang dan aspirasi negara.

Jika hal ini menjadi bebanan kepada ibu bapa, adakah mereka bersetuju untuk mengembalikan konsep kerana sayang ditangan-tangankan oleh para guru untuk mendidik dengan tegas tetapi kaya dengan kasih sayang tanpa menyalahkan guru atas tindakan tersebut?

Usah melihat konsep ini sebagai suatu penderaan tetapi untuk menghidupkan semula semangat dan disiplin para murid untuk belajar dengan bersungguh-sungguh. Namun demikian, walau apa-apa pun caranya, semua pihak perlu menggembleng tenaga tanpa putus asa bagi memastikan para murid sekolah rendah dapat menguasai kemahiran 3M dengan jayanya.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia.


Banjir Monsun Timur Laut di Malaysia Semakin Membimbangkan

Untuk mendapatkan maklumat terkini, ikuti kami melalui Telegram

Kuala Lumpur – Hujan lebat berterusan yang berlaku sejak 17 Disember 2022 telah mengakibatkan keadaan banjir yang melanda di kebanyakan negeri sepanjang musim monsun timur laut ini semakin membimbangkan.

Berdasarkan kenyataan media yang dikeluarkan oleh Kementerian Kesihatan Malaysia (KKM), hingga jam 4.00 petang semalam, sebanyak lima buah negeri telah dilanda banjir, iaitu Kelantan, Terengganu, Pahang, Perak dan Johor. Kesemua mangsa banjir ditempatkan di 364 buah Pusat Pemindahan Sementara (PPS). Sebanyak 34 970 mangsa banjir ditempatkan di PPS termasuklah mangsa banjir di Terengganu (243 orang), Kelantan (105 orang), Pahang (11 orang), Johor (tiga orang) dan Perak (dua orang).

Bencana banjir yang semakin teruk ini telah mendorong kepada pembukaan Bilik Gerakan Banjir Crisis Preparedness and Response Centre (CPRC) Negeri dan Kebangsaan. Pembukaan Bilik Gerakan Banjir CPRC Kebangsaan telah dibuka sejak semalam yang beroperasi dari jam 8.00 pagi hingga 5.00 petang pada setiap hari, manakala Bilik Gerakan Banjir CPRC Negeri telah dibuka di beberapa buah negeri yang dilanda banjir sahaja mengikut masa operasi tertentu.

Ketua Pengarah Kesihatan Malaysia berkata, “Dari 11 Disember 2022 hingga 19 Disember 2022, hanya satu kes COVID-19 telah dikenal pasti dalam kalangan mangsa banjir di Terengganu yang telah tamat menjalani isolasi pada 18 Disember 2022. Hingga kini, tiada kluster COVID-19 yang dilaporkan di PPS.”

Walau bagaimanapun, terdapat penularan penyakit berjangkit telah dikesan dalam kalangan mangsa banjir seperti jangkitan saluran pernafasan akut (301 kes), penyakit kulit (260 kes), gastroenteritis akut (14 kes), konjunktivitis (11 kes) dan cacar air (satu kes). Namun begitu, tiada kes tiroid, kolera, leptospirosis, penyakit tangan, kaki, dan mulut (HFMD) dan denggi dilaporkan dalam kalangan mangsa banjir.

Akibat banjir besar yang berlaku di Kelantan dan Terengganu ini telah menyebabkan beberapa buah fasiliti kesihatan di negeri berkenaan terjejas. Di Kelantan, Hospital Raja Perempuan Zainab dan Hospital Tengku Anis, Pasir Puteh telah dimasuki air dan beberapa perkhidmatan telah diberhentikan untuk sementara waktu.

Sementara itu, hospital yang terjejas di Terengganu pula melibatkan empat buah hospital, iaitu Hospital Kemaman, Hospital Besut, Hospital Setiu dan Hospital Hulu Terengganu. Peningkatan paras air yang mendadak di kawasan yang berhampiran dengan hospital tersebut telah menyebabkan laluan ke hospital dan sekitarnya terputus.

Selain hospital, fasiliti klinik dan pejabat kesihatan daerah di kedua-dua negeri tersebut turut terkesan dengan musibah ini. Oleh yang demikian, pihak yang terlibat telah mengambil inisiatif untuk mengatasi masalah ini, misalnya memindahkan operasi ke fasiliti kesihatan alternatif atau tidak beroperasi bergantung pada keadaan banjir yang dihadapi.

Orang ramai perlu peka dengan arahan semasa pihak berkuasa dan sentiasa mengambil langkah penjagaan kesihatan seperti yang telah disarankan oleh KKM bagi mencegah penyakit berjangkit berkaitan dengan banjir.


Kegagalan Cerun Punca Kejadian Tanah Runtuh

Kuala Lumpur – Kegagalan cerun adalah antara punca berlakunya kejadian tanah runtuh yang kerap berlaku pada masa ini selain faktor musim tengkujuh dan hujan lebat yang berterusan.

Menurut Pensyarah Kanan, Geologi Kejuruteraan dan Mekanik Tanah, Universiti Kebangsaan Malaysia, YBrs. Dr. Nor Shahidah Mohd Nazer dalam rancangan Selamat Pagi Malaysia semalam yang membincangkan topik “Hujan Berterusan, Peka Tanda-Tanda Tanah Runtuh“, tanda awal berlakunya kejadian tanah runtuh boleh dikategorikan kepada dua keadaan, iaitu di kawasan puncak cerun dan di bahagian bawah cerun.

“Tanda awal tanah runtuh yang sering terjadi di bahagian puncak atau di kawasan lereng ialah rekahan yang akan muncul secara selari terhadap cerun atau berserenjang dengan arah cerun itu. Rekahan ini akan melengkung yang menandakan terdapat zon yang mula bergerak di bahagian bawah cerun,“ katanya.

Mengulas lanjut, rekahan ini tidak sukar untuk dilihat dengan mata kasar tetapi ada kalanya tempoh kewujudan rekahan ini dengan masa tanah runtuh itu berlaku sangat singkat. Oleh sebab itu, kadangkala tanda ini tidak kelihatan dengan jelas pada mata pemerhatian orang awam.

Selain itu, beliau turut menyatakan bahawa antara tanda lain berlakunya kejadian tanah runtuh di bahagian puncak termasuklah keadaan pokok yang menyandar. Hal ini adalah kerana pokok ini perlu dibezakan dengan pokok yang tumbang mengikut graviti mengarah ke arah kecerunan cerun.

Pokok yang tumbang sedemikian mempunyai faktor seperti pokok itu sudah berusia atau tanah sudah tidak mencengkam. Apabila pokok ini menyandar, hal ini menunjukkan kewujudan satah gelinciran secara putaran yang menyebabkan berlakunya pergerakan ke belakang untuk setiap elemen rigid yang berada di atas tanah runtuh.

Untuk bahagian bawah cerun pula, tanda yang paling jelas dapat dilihat ialah aliran air yang mula keluar daripada cerun. Aliran air ini tidak banyak tetapi mencukupi untuk menggambarkan adanya pergerakan air aktif di dalam cerun di kawasan yang lebih dalam berbanding dengan keseluruhan cerun. Hal ini menunjukkan bahawa cerun mengalami pembasahan berterusan di bahagian dalam dan satah yang menyebabkan pergerakan cerun itu akan mula muncul di bahagian dalam cerun tersebut.

Tanda lain berlakunya kejadian tanah runtuh ialah pembenjolan di bahagian bawah cerun. Pembenjolan ini menunjukkan zon tanah itu telah mula berkumpul daripada bahagian dalam cerun. Oleh yang demikian, bahagian bawah cerun itu akan sedikit terkeluar di sebahagian kawasan tersebut. Ada kalanya, pembenjolan ini menggambarkan pergerakan secara perlahan-lahan yang sedang dialami oleh cerun dan menyebabkan cerun itu tidak gagal tetapi sebaliknya tanah itu hanya terhenti di bahagian kaki cerun atau bahagian atasnya.

Dalam konteks ini, cerun rayapan, iaitu cerun yang bergerak secara perlahan-lahan dalam tempoh masa yang lama juga menjadi satu daripada tanda awal untuk mengesan kejadian tanah runtuh. Pertumbuhan pokok yang condong di bahagian bawah dan tegak di bahagian atas di kawasan ini menunjukkan bahawa cerun itu mengalami tekanan yang berterusan akibat sifat bahan cerun itu yang merayap.

Mengulas lebih lanjut tentang kepekaan orang awam akan keadaan sekeliling sebelum melakukan sesuatu aktiviti, beliau berpendapat bahawa orang awam boleh menggunakan pendekatan tidak berstruktur, iaitu didikan pengetahuan tentang kawasan bercerun.

“Orang awam perlu memahami bahawa kawasan bercerun ialah kawasan yang akan mengalami kelemahan struktur apabila berlakunya hujan lebat dan berbahaya jika melakukan aktiviti di kawasan perbukitan,“ jelasnya.

Sementara itu, risiko untuk berlakunya kejadian tanah runtuh juga boleh berlaku walaupun hujan tidak lebat seperti yang berlaku di Batang Kali, Selangor baru-baru ini. Hal ini adalah disebabkan oleh pembasahan itu berlaku secara berterusan dan air yang meresap ke dalam tanah itu menyebabkan peningkatan paras air bawah tanah.

“Lama-kelamaan, tempoh untuk paras air bawah tanah itu turun semula kepada paras yang lebih stabil itu singkat. Hal ini menunjukkan berlakunya pelemahan cerun yang berterusan di bahagian dalam. Cerun di Malaysia kebanyakannya ialah cerun tanah baki. Apabila paras air bawah tanah meningkat, keadaan ini menyebabkan terdapat zon yang melemah dan berada jauh di dalam bumi masih basah walaupun keadaan telah kering sekali gus menyebabkan pergerakan tanah secara besar-besaran,“ katanya lagi.

Menjawab persoalan berkaitan dengan pembinaan jalan raya, perindustrian dan pembangunan di kawasan cerun dan tanah tinggi, beliau berpandangan bahawa tidak salah untuk membina jalan raya di kawasan perbukitan tetapi perlu melihat faktor kestabilan cerun yang lebih sesuai dan memerlukan lebih pemerhatian jika mahu meneroka kawasan ini sebagai kawasan pembangunan.

Menurutnya, kawasan yang landai kebanyakannya telah digunakan untuk aktiviti perindustrian dan sebagainya. Oleh sebab itu, kawasan pergunungan dan perbukitan menjadi pilihan pihak tertentu untuk melaksanakan aktiviti yang dirancang. Tindakan ini juga adalah satu daripada akses di kawasan puncak dan terdapat juga penduduk yang tinggal di kawasan tersebut. Situasi ini sememangnya tidak dapat dielakkan.

“Masalah wujud apabila pihak yang terlibat terlepas pandang akan beberapa elemen penting semasa pembinaan jalan raya itu sendiri. Jika kawasan berkenaan pernah berlaku kejadian tanah runtuh, kawasan ini seharusnya perlu dielakkan untuk dijadikan sebagai laluan jalan raya. Hal ini adalah kerana sifat di dalam tanah itu sendiri, yakni apabila telah gagal, pembentukan satah itu akan berterusan untuk suatu tempoh yang lama. Hal ini mendedahkan potensi berlakunya pengulangan pergerakan tanah melalui pembentukan satah yang jauh lebih dalam,” jelasnya.


Cakna Kesihatan dan Keselamatan Diri semasa Musim Banjir

Untuk mendapatkan maklumat terkini, ikuti kami melalui Telegram

Putrajaya – Monsun timur laut atau musim tengkujuh yang dijangkakan melanda negara ini bermula November yang lalu hingga Mac tahun hadapan boleh mengakibatkan fenomena banjir sebagaimana yang berlaku kini.

Menurut Pakar Perunding Perubatan Kesihatan Awam Bahagian Kawalan Penyakit, Kementerian Kesihatan Malaysia (KKM), Dr. Rosnah Ramly semasa bersiaran langsung melalui aplikasi TikTok MyHealthKKM petang semalam, semasa musim banjir, masyarakat perlu lebih cakna akan keselamatan dan kesihatan diri.

Beliau yang  berkongsikan isu “Jaga Diri semasa Musim Banjir” berkata, pada musim banjir, masyarakat akan terdedah kepada bahaya dari segi keselamatan dan penyakit bawaan air.

“Kebiasaannya, masyarakat tidak mengambil langkah yang bersesuaian selain terpaksa mengambil risiko dengan meredah air banjir sehingga mendatangkan kecederaan dan bahaya kepada diri masing-masing,“ ujarnya.

Mangsa banjir berisiko untuk mendapat jangkitan penyakit bawaan air disebabkan oleh beberapa faktor seperti tidak mengamalkan kebersihan diri dan faktor persekitaran. Faktor persekitaran adalah daripada air banjir yang telah tercemar dengan najis haiwan, najis manusia, bangkai haiwan, bahan kimia dan sebagainya yang membolehkan berlakunya penyebaran kuman.

Tambah beliau, masyarakat yang terlibat dengan banjir perlu memastikan keselamatan diri kerana ketika meredah banjir mereka tidak dapat melihat sebarang bentuk bahaya seperti benda tajam, peralatan dan kabel elektrik yang terendam di dalam air, haiwan berbisa selain tidak boleh memastikan kedalaman banjir yang perlu diharungi.

Semasa musim banjir, mangsa banjir, khususnya yang berada di Pusat Pemindahan Sementara (PPS) terdedah kepada penyakit bawaan air kerana penyakit ini sangat mudah merebak antara satu sama lain, terutamanya dalam keadaan suasana yang sesak dan berkongsikan pelbagai peralatan serta kemudahan.

Antara penyakit bawaan air yang sering berlaku semasa musim banjir ialah cirit-birit, demam kepialu dan keracunan makanan yang disebabkan oleh kuman yang dibawa di dalam air banjir. Selain itu, penyakit leptospirosis atau lebih dikenali sebagai penyakit kencing tikus juga adalah antara penyakit yang boleh terjadi kepada mangsa banjir. Hal ini disebabkan oleh banjir akan memusnahkan sarang tikus, menghanyutkan bangkainya dan membawa bersama-sama air kencing tikus ke dalam air banjir tersebut dan seterusnya mendedahkan kuman tersebut kepada mangsa banjir, terutamanya bagi individu yang mempunyai luka.

“Mangsa banjir juga berisiko mendapat penyakit konjunktivitis yang terjadi apabila individu menggosok mata dengan menggunakan tangan yang telah terdedah kepada air banjir ataupun percikan air banjir semasa sedang meredah banjir untuk berpindah,” jelasnya dengan lebih lanjut.

Selain itu, mangsa banjir, terutamanya golongan kanak-kanak juga mudah terdedah kepada penyakit tangan, kaki dan mulut. Penyakit ini sangat mudah merebak melalui sentuhan dan perkongsian barangan.

Beliau berkata melioidosis juga adalah antara penyakit yang boleh berlaku semasa musim banjir. Penyakit ini disebabkan oleh air tercemar yang boleh mengakibatkan seseorang itu mengalami demam, sesak nafas dan bisul bernanah,

Tambahnya, selepas banjir surut, masyarakat perlu memastikan persekitaran rumah bebas daripada sampah sarap yang boleh menjadi tempat pembiakan nyamuk aedes yang menyebabkan penyakit demam denggi.

Masyarakat perlu lebih cakna dan mengambil langkah persediaan sebelum berlakunya banjir kerana pihak kerajaan sentiasa melakukan hebahan berkaitan dengan ramalan cuaca melalui agensinya, iaitu Jabatan Meteorologi Malaysia.

Sementara itu, masyarakat juga perlu memastikan suis utama rumah ditutup bagi mengelakkan berlakunya renjatan elektrik ketika musim banjir ini. Semasa meredah banjir, pemakaian kasut yang bersesuaian adalah penting untuk mengelakkan kecederaan selain membawa kayu untuk memastikan kedalaman air dan keadaan tanah yang perlu dilalui.

Bagi mangsa banjir yang mempunyai penyakit, mereka perlu menyediakan ubat-ubatan dan rekod perubatan masing-masing untuk memudahkan proses rawatan mereka di PPS. Mangsa banjir juga perlu memastikan keselamatan makanan yang dimakan dengan mengelakkan makan makanan mentah, sentiasa mengamalkan kebersihan diri dan menutup luka yang ada bagi mengelakkan kuman daripada memasuki badan.

Jelas beliau lagi, mangsa banjir yang berasa tertekan dan emosi terjejas akibat kehilangan harta benda dan sebagainya, mereka dinasihatkan untuk berjumpa dengan pasukan kesihatan yang ditempatkan di PPS bagi mendapatkan khidmat kaunseling.

Selepas banjir, masyarakat perlu berhati-hati ketika membersihkan rumah dan kawasan persekitaran kerana lumpur yang melekat telah tercemar dengan kuman. Lindungilah diri dengan memakai peralatan perlindungan diri bagi mengelakkan sebarang penyakit.

“Para sukarelawan banjir juga perlu memastikan bahawa tahap kesihatan diri masing-masing sebelum turun ke lokasi banjir. Jika ada antara sukarelawan yang mengalami simptom penyakit bawaan air selepas menyelesaikan misi bantuan, mereka perlu mendapatkan rawatan dengan segera dan memaklumkan hal tersebut kepada pegawai perubatan agar lebih mudah untuk didiagnosis,” katanya.

Di PPS, KKM telah menyediakan pasukan perubatan yang akan memberikan rawatan, pasukan kesihatan yang akan memantau dan memberikan nasihat selain pasukan kesihatan mental yang membantu memberikan kaunseling kepada individu yang memerlukan.

Sebelum mengakhiri perkongsiannya, beliau menyatakan bahawa KKM akan sentiasa berkongsikan panduan dan nasihat berkaitan dengan keselamatan dan kesihatan masyarakat semasa musim banjir dari semasa ke semasa.


Mengenali Rumput Premium Piala Dunia 2022

Untuk mendapatkan maklumat terkini, ikuti kami melalui Telegram

Dalam saingan perlawanan bola sepak yang serba kompetitif, setiap faktor yang menyumbang kepada kualiti persembahan dan kelancaran permainan adalah diambil kira, khususnya dalam kejohanan bertaraf dunia yang melibatkan penajaan, pemasaran, dan pengiklanan yang paling luas di dunia. Kejohanan bertaraf dunia yang dimaksudkan ialah kejohanan bola sepak Piala Dunia Fédération Internationale de Football Association (FIFA) edisi terkini yang telah berlangsung di Qatar sejak November hingga 18 Disember lalu.

Satu daripada faktor penting yang amat diberikan perhatian dalam Piala Dunia FIFA yang selalu disebut sebagai Piala Dunia ialah gelanggang permainan yang merujuk permukaan padang. Sudah tentulah yang dimaksudkan ialah penggunaan rumput yang memberikan impak optimum kepada persembahan dan permainan bagi setiap pasukan yang bertanding.

Bagi Qatar, selaku tuan yang rumah yang kaya dengan hasil pendapatan minyak, pembinaan kompleks sukan dan stadium berkapasiti besar bukanlah menjadi suatu masalah. Namun begitu, masalah sebenar timbul apabila negara tersebut berhadapan dengan suhu yang ekstrem hingga menyebabkan suhu pada permukaaan padang mencecah 100 darjah Celcius, khususnya antara Mei hingga September. Hal ini secara langsung mempengaruhi pertumbuhan rumput yang meliputi permukaan padang menjelang pertandingan yang bakal berlangsung tidak sampai dua bulan selepas itu.

Walaupun Qatar telah menyediakan sistem penyejuk di atas permukaan padang, hasil teknologi yang dirintis oleh Dr. Saud Ghani yang membina sistem penyejuk seperti pendingin yang boleh menyejukkan kereta tetapi dalam skala yang lebih besar. Namun begitu, kriteria yang paling utama ialah pemilihan rumput yang hendak digunakan.

Berkenaan dengan jenis rumput yang digunakan, berjuta-juta benih rumput telah diimport dari Amerika Syarikat untuk kegunaan permukaan padang di lapan buah stadium utama dan 136 kawasan latihan. Setiap permukaan padang itu memerlukan sebanyak 50 ribu liter air sehari ketika musim panas bagi mengelakkan rumput menjadi kasar, kering dan keras.

Air yang banyak diperoleh melalui proses penyahgaraman air laut seperti yang dilaporkan oleh Joe Bernstein dalam artikelnya yang berjudul “REVEALED: World Cup organisers have flown hundreds of tons of grass seed from the US and faked winter conditions to perfect pitches in Qatar… with a farm north of Doha the size of 40 pitches growing reserve grass just in case!” yang dikemaskini dalam Daily Mail pada Oktober 2022.

Pembekal rumput yang telah dilantik oleh penganjur Piala Dunia FIFA 2022 ialah Atlas Turf International yang berpengalaman luas dalam pembangunan dan penyelidikan tentang rumput komersil yang digunakan di serata dunia, khususnya di padang golf, latihan padang dan stadium.

Dalam Piala Dunia FIFA 2022 yang diadakan di Qatar, jenis rumput yang telah dipilih secara rasmi oleh penganjur ialah Platinum TE™ Paspalum. Antara kelebihan rumput ini termasuklah:

Seperti yang telah dinyatakan sebelum ini, keadaan cuaca Qatar yang ekstrem telah menyebabkan kajian tentang rumput yang meliputi permukaan padang stadium dan kawasan latihan dilakukan dengan penuh teliti. Penganjur Piala Dunia FIFA 2022 di Qatar telah melantik Aspire Sports Turf (AST) untuk mengadakan pengujian menyeluruh terhadap semua rumput yang dicadangkan oleh firma perunding rumput sukan antarabangsa, iaitu STRI Group.

Penyelidikan awal tentang rumput untuk kegunaan Piala Dunia FIFA 2022 telah bermula sejak 10 tahun lalu, iaitu pada tahun 2012. Platinum TE™ Paspalum ditanam di padang latihan di pusat kemudahan bola sepak Zon Aspire di Doha. Pada tahun 2014, STRI yang berpangkalan di United Kingdom turut mencuba pelbagai spesies rumput lain termasuklah Zoysia dan Bermuda. Percubaan uji kaji telah dilakukan termasuklah dengan mensimulasikan pelbagai cabaran yang berkemungkinan berlaku di Qatar. Antara simulasi yang dijalankan termasuklah toleransi keteduhan, toleransi ketahanan, kadar pertumbuhan dan pemulihan daripada kecederaan.

Selepas tiga tahun percubaan dilakukan, keputusan menunjukkan bahawa Platinum TE™ Paspalum ialah rumput yang paling sesuai digunakan untuk mengharungi cabaran lokasi dan jangkaan luar biasa bagi memenuhi piawaian prestasi padang rumput berkualiti Piala Dunia.

Untuk pengujian menyeluruh, AST perlu memastikan kualiti rumput di setiap padang adalah sama. Keadaan ini adalah sangat mencabar kerana proses ini memerlukan penelitian yang sangat tinggi. Bagi memenuhi tuntutan tersebut, pengurus rumput telah dilantik untuk menjadualkan dan mengkoordinasikan rancangan agronomi di setiap lokasi yang diselianya.

Setiap hari, pengurus rumput perlu mengambil ukuran harian untuk memastikan setiap padang menepati piawaian yang telah ditetapkan. Antara pengukuran harian yang diambil kira termasuklah ketegasan padang, kelembapan tanah, kekuatan tegangan dan ketahanan, terutamanya apabila bola bergolek di atas padang. Selain itu, ketinggian potongan rumput hendaklah konsisten di setiap lokasi.

Di dalam stadium, cabaran terbesar ialah bayangan yang terhasil oleh reka bentuk stadium itu sendiri. Dengan keadaan cuaca yang ekstrem, sudah tentu kebanyakan stadium di Qatar mempunyai reka bentuk yang membataskan pendedahan matahari berjam-jam di padang. Disinilah kelebihan Platinum TE™ Paspalum yang tidak memerlukan tempoh pendedahan yang lama kepada cahaya untuk mengekalkan pertumbuhan dan menyimpan karbohidrat daripada fotosintesis. Dalam tempoh yang singkat sahaja, rumput ini sudah mampu mengekalkan tenaga untuk terus hidup.

Kualiti air juga menjadi cabaran dalam Piala Dunia FIFA 2022 memandangkan Qatar terletak di kawasan teluk. Kebiasaannya, negara di kawasan teluk menggunakan air penyahgaraman untuk mengairi rumput dan landskap. Apabila populasi mula berkembang, kos penggunaan air penyahgaraman telah menjadi tinggi. Bagi mengatasi masalah tersebut, satu daripada kaedah yang paling efektif dan menjimatkan kos ialah menggunakan air kumbahan terawat yang disebut sebagai efluen kumbahan terawat (TSE) yang mengandungi garam dan unsur lain yang tinggi.

Dalam konteks pertumbuhan rumput, Platinum TE™ Paspalum mengalami pertumbuhan yang jauh lebih baik daripada Zoysia dan Bermuda apabila diairi dengan TSE. Hal ini disebabkan oleh tumbuhan paspalum mampu menyerap klorida dan unsur lain daripada air tersebut walaupun mempunyai tahap ketoksikan yang agak tinggi.

Bagi memastikan kualiti padang konsisten dengan piawaian yang ditetapkan, pasukan yang menguruskan turf AST telah berkampung di Qatar selama beberapa tahun sebelum Piala Dunia FIFA 2022 diadakan. Tempoh yang lama ini menjadikan pengurus lapangan cukup berpengalaman dan mempunyai pengetahuan yang mendalam tentang nuansa padang yang mereka kekalkan. Zon Aspire menjadi pusat penyelidikan utama kerana dilengkapi dengan teknologi terkini dan mempunyai keupayaan untuk mendiagnosis keadaan lapangan di kawasan tapak.

Penyelidikan rumput Platinum TE™ Paspalum sebenarnya telah dibangunkan oleh Turf Ecosystems. Tokoh yang dinisbahkan dengan kerja penyelidikan rumput ini ialah Dr. Ron R. Duncan. Beliau telah memperkenalkan rumput Platinum TE pada tahun 2007 dan mematenkannya sebagai rumput premium turf.

Rumput ini dianggap premium kerana mempunyai nilai estetika yang tinggi, iaitu berwarna hijau yang lebih gelap daripada kultivar rumput lain dan menghasilkan keupayaan jaluran yang unggul. Bilah daunnya yang halus dan jarak internod yang rapat menghasilkan permukaan kanopi yang sangat padat yang menyediakan susunan pola yang luar biasa di samping tahap boleh tempel yang sangat tinggi.

Walaupun dalam keadaan keamatan cahaya yang rendah, rumput ini mempamerkan prestasi pertumbuhan dan kemampanan yang unggul. Hal ini menjadikan rumput ini sesuai ditanam dan hidup di kawasan dengan corak iklim mendung atau hujan yang berterusan dan kualiti cahaya yang kurang.

Kepremiuman rumput ini terserlah menerusi keupayaannya mempamerkan toleransi garam yang tinggi dan rintangan penyakit daun yang sangat baik. Rumput ini mudah terbentuk dengan cepat dari ranting dan tumbuh secara agresif daripada stolon. Hal ini menjadikan rumput ini mudah tumbuh tetapi tidak menjadi tinggi menerusi tindak balas kepada perubahan fotokala atau pendedahan tekanan persekitaran walaupun pada kadar yang minimum. Dengan kadar toleransi dan kepelbagaian pemotongan yang tinggi, iaitu antara 0.070 inci hingga 1.500 inci, rumput ini menjadi pilihan yang tepat untuk mana-mana kawasan padang golf atau lapangan sukan yang memerlukan permukaan padang yang baik.

Hasil kajian Dr. Duncan telah mendapat pengiktirafan dan sambutan yang menggalakkan daripada pemilik dan pemaju lapangan sukan. Rumput ini telah ditanam di 230 tempat berprestij di seluruh dunia yang meliputi padang golf, padang besbol, stadium bola sepak, stadium ragbi dan kompleks sukan American Football.

Antara lapangan sukan yang telah ditanam dengan rumput premium ini di rantau Asia termasuklah di NARA Binh Tien Golf and Beach Resort yang terletak di Ninh Thuan, Vietnam; Aquella Golf and Country Club di Bangkok, Thailand; dan Yas Island Links Golf di Abu Dhabi, United Arab Emirates.


KKM Komited Memantau Rapi Perkembangan Jangkitan COVID-19

Untuk mendapatkan maklumat terkini, ikuti kami melalui Telegram

Putrajaya – Malaysia telah memasuki fasa peralihan endemik bermula pada 1 April 2022 semasa negara masih lagi diwartakan sebagai kawasan tempatan jangkitan COVID-19. Sempadan negara telah dibuka kepada pelancong dari luar negara serta aktiviti industri pelancongan dan sektor ekonomi lain telah dipertingkatkan. Oleh itu, dengan mengambil kira negara ini mempunyai risiko kemasukan kes COVID-19 dari luar negara, Kementerian Kesihatan Malaysia (KKM) terus mempertingkatkan kesiapsiagaan dan respons bagi menghadapi sebarang kemungkinan peningkatan kes dan kematian disebabkan oleh COVID-19.

Menerusi sidang media Pertubuhan Kesihatan Sedunia (WHO) pada 21 Disember 2022 yang lalu, Ketua Pengarah WHO, YBrs. Dr. Tedros Adhanom Ghebreyesus tidak menafikan bahawa pada awal tahun 2022, gelombang yang terjadi akibat varian Omicron telah menyebabkan berlakunya peningkatan kes dan kematian yang mendadak. Namun begitu, berdasarkan data COVID-19 semasa yang dilaporkan kepada WHO, trend pandemik ini secara keseluruhannya telah berada dalam keadaan yang terkawal di kebanyakan negara di seluruh dunia.

Walau bagaimanapun, WHO turut menyatakan kebimbangan terhadap peningkatan mendadak kes COVID-19 yang berlaku di China. Golongan pakar dan penyelidik pada peringkat antarabangsa menjangkakan situasi ini akan berlaku susulan keputusan pihak berkuasa negara China pada sekitar awal Disember 2022 yang lalu untuk melaksanakan kelonggaran terhadap polisi pengurusan pandemik COVID-19 yang sebelum ini lebih ketat.

Menurut Ketua Pengarah Kesihatan Malaysia, YBhg. Tan Sri Dato’ Seri Dr. Noor Hisham Abdullah dalam kenyataan medianya hari ini, KKM telah melaksanakan beberapa langkah pencegahan dalam menghadapi risiko peningkatan kes COVID-19. Langkah pertama, KKM meningkatkan peratusan individu yang layak menerima vaksin dos penggalak bagi mengurangkan penularan jangkitan, jangkitan serius dan kematian. Semua individu yang layak disarankan untuk mendapatkan vaksin dos penggalak supaya populasi Malaysia mendapat perlindungan yang optimum terhadap penyakit COVID-19.

Langkah kedua, KKM juga mengukuhkan pengurusan COVID-19 melalui pendigitalan pengurusan kesihatan dengan menambah baik pengurusan COVID-19 menerusi pendekatan Find, Test, Trace, Isolate and Support (FTTIS) yang diautomasikan. Melalui pendekatan ini, individu yang menjalani ujian pengesanan COVID-19 kendiri boleh melaporkan keputusan ujian mereka ke dalam aplikasi MySejahtera, selain melakukan ujian tersebut di fasiliti kesihatan. Keputusan ujian akan segera dikemas kini dalam sistem MySejahtera pengguna. Kes positif akan diberikan Perintah Pengawasan dan Pemerhatian serta Pelepasan Perintah Pengawasan dan Pemerhatian secara digital dan tidak perlu hadir di pejabat kesihatan daerah mahupun Pusat Penilaian COVID-19 (CAC), melainkan jika perlu menjalani pemeriksaan lanjut setelah mengisi Penilaian Kendiri semasa Kuarantin di Rumah (HAT) dalam aplikasi MySejahtera.

Langkah pencegahan yang ketiga adalah dengan memastikan semua CAC yang beroperasi secara fizikal ataupun maya bersedia dalam menerima kedatangan pesakit atau panggilan daripada pesakit untuk membuat penilaian terhadap pesakit yang disahkan positif jangkitan COVID-19.

Langkah keempat, KKM turut memperkenalkan penggunaan ubat antiviral Paxlovid® (Nirmatrelvir/Ritonavir) dalam COVID-19 Clinical Care Pathway sejak 15 April 2022 dalam kalangan pesakit yang menerima rawatan di klinik kesihatan, CAC dan hospital KKM. Ubat antiviral oral pertama di Malaysia ini merawat pesakit COVID-19 yang mengalami gejala ringan hingga sederhana ataupun kategori dua dan kategori tiga. Keutamaan pemberian rawatan ubat ini adalah kepada kumpulan pesakit COVID-19 yang berisiko tinggi.

Selain itu, rawatan ini juga diperluaskan ke fasiliti kesihatan swasta bagi memastikan akses yang lebih baik kepada pesakit bermula 20 Jun 2022. Pemberian ubat ini kepada pesakit di fasiliti kesihatan swasta adalah secara percuma, namun pesakit masih tertakluk kepada caj khidmat rundingan dan caj lain yang ditentukan oleh fasiliti kesihatan swasta tersebut.

KKM juga memantau rapi penularan jangkitan COVID-19 dalam kalangan masyarakat melalui pelaksanaan aktiviti survelan yang melibatkan lokasi sentinel influenza-like illness (ILI) dan severe acute respiratory infection (SARI) di seluruh negara. Aktiviti ini turut disokong dengan aktiviti penjujukan genom menyeluruh bagi mengesan varian baharu dan aktiviti survelan persekitaran melalui persampelan air kumbahan dari lokasi persampelan yang dikenal pasti di seluruh negara.

Inisiatif Agenda Nasional Malaysia Sihat (ANMS) yang bertujuan untuk memperkasakan kawalan kendiri kesihatan merangkumi pemerkasaan individu dalam mengambil tindakan pencegahan penyakit, menilai status kesihatan diri, memastikan kepatuhan rawatan dan mengamalkan kebiasaan baharu, iaitu penjarakan fizikal, kerap mencuci tangan dan pemakaian pelitup muka juga digerakkan di semua peringkat.

ANMS turut memberikan tumpuan kepada pemerkasaan komuniti dalam membudayakan hidup sihat. Malaysian Health Community Agent (MyCHAMPION) adalah satu daripada platform kolaborasi merentasi pelbagai kementerian, organisasi sektor awam, swasta dan pertubuhan bukan kerajaan sebagai rakan strategik berperanan dalam membantu KKM melaksanakan inisiatif dan aktiviti promosi kesihatan pada peringkat komuniti.

Masyarakat perlu mengamalkan gaya hidup yang sihat dan selamat bagi menghindarkan diri daripada bahaya jangkitan COVID-19 dan penyakit berjangkit yang lain. Bagi individu yang berisiko tinggi termasuklah individu yang mempunyai komorbid amat digalakkan untuk memakai pelitup muka, terutamanya di kawasan atau tempat yang sesak. Individu yang bergejala juga digalakkan untuk memakai pelitup muka dan menjalankan ujian COVID-19 kendiri.

Pemantauan perkembangan penularan jangkitan COVID-19 di dalam negara dan di luar negara akan terus dilaksanakan oleh KKM melalui maklumat yang diperoleh daripada WHO. KKM akan memastikan pelbagai langkah pencegahan dan kawalan yang sewajarnya dilaksanakan secara berterusan.


Sistem Janji Temu di Fasiliti Kesihatan Primer Diperluas menerusi Aplikasi MySejahtera

Kuala Lumpur – Sistem janji temu melalui aplikasi MySejahtera yang sedia ada di semua fasiliti kesihatan primer akan diperluaskan sebagai langkah mempertingkatkan kecekapan perkhidmatan dan akses pelanggan di fasiliti kesihatan tersebut.

Menurut Menteri Kesihatan, Dr. Zaliha Mustafa berdasarkan kenyataan media hari ini, antara perkhidmatan yang akan dimasukkan dalam sistem janji temu tersebut termasuklah rawatan pesakit luar, inisiatif saringan kesihatan kebangsaan (NHSI), saringan kesihatan PeKa B40, pemeriksaan kesihatan prapekerjaan atau prapengajian, saringan praperkahwinan, khidmat berhenti merokok (KBM), perkhidmatan perancang keluarga dan prosedur untuk rawatan luka, penukaran tiub dan sebagainya.

Tambah beliau, sistem ini bertujuan untuk membantu fasiliti kesihatan primer dalam mengatur jadual perkhidmatan berdasarkan kapasiti masing-masing dan mengelakkan kesesakan di tempat pendaftaran dan menunggu.

Perkhidmatan ini telah dimulakan di 673 buah klinik kesihatan secara berfasa, yakni bermula dengan saringan NHSI, PeKa B40, KBM dan akan diperluaskan kepada perkhidmatan lain secara berperingkat.

Mengulas dengan lebih lanjut, beliau menyatakan bahawa pelanggan akan memperoleh pelbagai kelebihan apabila menggunakan sistem janji temu ini. Antaranya ialah pelanggan dapat merancang lawatan ke fasiliti kesihatan primer mengikut kesesuaian masa dan boleh mengubah tarikh janji temu dengan mudah tanpa perlu membuat panggilan ke talian fasiliti kesihatan.

Selain itu, fungsi peringatan automatik (automated reminder) yang terdapat dalam sistem janji temu ini juga membolehkan pelanggan menghadirkan diri ke fasiliti kesihatan mengikut masa dan tarikh yang telah ditempah. Orang ramai boleh terus ke fasiliti kesihatan tanpa perlu membuat janji temu untuk kes kecemasan, kes demam atau penyakit berjangkit.

Sistem janji temu dalam aplikasi MySejahtera bagi tahun 2023 telah mula sepenuhnya dan tempahan boleh dilakukan bermula pada hari ini.

Hal ini menunjukkan bahawa Kementerian Kesihatan Malaysia (KKM) sentiasa komited dalam usaha ke arah pendigitalan sistem kesihatan agar sejajar dengan Pelan Strategik Pendigitalan (PSP) 2021-2025 KKM di bawah Teras Strategik Dua, iaitu Pemantapan Teknologi Baharu.

“Dengan adanya pendigitalan sistem perkhidmatan kesihatan ini diharapkan dapat mempromosikan program kesihatan di bawah fasiliti kesihatan primer kepada masyarakat dengan lebih berkesan dan menjadikan sistem perkhidmatan penjagaan kesihatan di negara ini lebih efisien,“ katanya lagi.


Cakna dan Waspada: Ameba Pemakan Otak

Untuk mendapatkan maklumat terkini, ikuti kami melalui Telegram

Kuala Lumpur – Kementerian Kesihatan Malaysia mendapati bahawa tiada kes jangkitan Naegleria Fowleri dilaporkan berlaku di Malaysia hingga kini. Walau bagaimanapun, rakyat Malaysia dinasihatkan agar berhati-hati dan mengambil langkah yang sewajarnya semasa melakukan aktiviti berkaitan dengan air tawar.

Kebimbangan penularan kes ini adalah disebabkan oleh laporan berita berkenaan dengan kes pertama jangkitan Naegleria Fowleri yang berlaku di Korea Selatan. Agensi Kawalan dan Pencegahan Penyakit Korea (KDCA) telah mengesahkan bahawa seorang lelaki warga Korea Selatan yang berusia dalam lingkungan 50 tahun telah meninggal dunia selepas dijangkiti ameba Naegleria Fowleri. Lelaki tersebut dilaporkan telah menetap di sebuah negara di Asia Tenggara selama empat bulan sebelum kembali ke Korea Selatan pada 10 Disember 2022 yang lalu.

Menurut Ketua Pengarah Kesihatan Malaysia, YBhg. Tan Sri Dato’ Seri Dr. Noor Hisham Abdullah dalam kenyataan medianya, Naegleria Fowleri ialah ameba termofilik atau dikenali sebagai organisma sel tunggal protozoa yang boleh ditemukan di seluruh dunia, terutamanya di dalam habitat air tawar seperti tasik, kolam, sungai, mata air panas dan di dalam tanah. Namun begitu, ameba ini tidak ditemukan di dalam air masin seperti di lautan. Tambah beliau:

Ameba Naegleria Fowleri juga dikenali sebagai ‘ameba pemakan otak’ kerana berupaya menyebabkan kerosakan pada otak melalui jangkitan sistem saraf tunjang. Ameba ini juga mampu untuk masuk ke dalam badan manusia melalui hidung semasa melakukan aktiviti berkaitan dengan air tawar. Walau bagaimanapun, tiada bukti jangkitan ini boleh merebak melalui wap air atau titisan aerosol.

Jangkitan otak yang teruk seperti primary amoebic meningoencephalitis (PAM) adalah satu daripada kesan jangkitan ameba ini dan boleh membawa maut. Pada peringkat awal, gejala PAM menyerupai gejala meningitis yang disebabkan oleh bakteria atau virus lain, misalnya sakit kepala, demam, loya atau muntah. Selain itu, gejala yang lebih serius juga boleh berlaku seperti kekakuan leher, kekeliruan, kurang kesedaran terhadap orang lain dan persekitaran di sekelilingnya, sawan, halusinasi dan koma.

Pada kebiasaannya, gejala ini muncul sekitar lima hari selepas jangkitan (tempoh inkubasi) dan boleh muncul seawal satu hari atau selewat-lewatnya 12 hari selepas dijangkiti. Tambahan pula, keadaan pesakit juga boleh bertambah teruk dengan cepat, iaitu dalam tempoh lima hari dan kematian boleh berlaku dalam tempoh satu hari hingga 18 hari daripada permulaan berlakunya gejala.

Penyakit ini didiagnosis melalui pengesanan asid nukleik Naegleria Fowleri di dalam cecair tulang belakang atau tisu otak individu yang dijangkiti. Pemberian gabungan ubat-ubatan adalah satu daripada rawatan untuk mengubati penyakit ini, namun rawatan tersebut adalah sangat terhad disebabkan oleh perkembangan penyakit ini yang berlaku dengan sangat cepat.

Orang ramai dinasihatkan agar mengelakkan daripada menggali atau mengusik apa-apa sedimen yang berada di dasar tasik, kolam atau sungai kerana habitat ameba biasanya berada di kawasan berkenaan. Aktiviti seperti menyelam atau melompat ke dalam air yang berkemungkinan dicemari oleh ameba boleh memasuki rongga hidung secara terus juga perlu dielakkan.

Pada masa yang sama, KKM juga menyarankan supaya orang ramai supaya sentiasa mencuci badan dengan air yang terawat dan sabun selepas melakukan aktiviti di dalam air serta segera mendapatkan rawatan apabila mengalami gejala penyakit ini secara tiba-tiba.

Dalam konteks ini, KKM akan terus memantau rapi situasi jangkitan Naegleria Fowleri sama ada di dalam negeri atau di luar negeri dari semasa ke semasa bagi memastikan kesihatan dan kesejahteraan rakyat terjamin. KKM juga sentiasa komited dalam menyalurkan sebarang informasi yang tepat dan responsif jika terdapat perkembangan terbaharu tentang penyakit berkenaan.


Manfaatkan Teknologi Angkasa untuk Kesejahteraan Negara

Kuala Lumpur – “Teknologi angkasa telah mula dimanfaatkan sejak tahun 1988 lagi. Setelah lebih daripada 20 tahun, rakyat Malaysia telah memanfaatkan sekurang-kurangnya tiga jenis teknologi angkasa secara keseluruhannya dari semasa ke semasa.”

Demikian kupasan daripada Ketua Pengarah Agensi Angkasa Malaysia (MYSA), YBrs. Gs. Haji Azlikamil Napiah semasa sesi temu bual dalam slot rancangan TV AlHijrah, semalam.

Menurut beliau, antara teknologi angkasa yang dimanfaatkan itu adalah sebagai penentu kedudukan di muka bumi. Kedua, teknologi ini juga digunakan sebagai teknologi yang berkaitan dengan komunikasi seperti televisyen, telefon dan radio yang bergantung pada satelit yang telah dirancangkan. Ketiga ialah kegunaan teknologi satelit yang merujuk penggunaan maklumat permukaan bumi yang dikenali sebagai teknologi penderiaan jauh.

Tambah beliau, teknologi penderiaan jauh ini banyak dimanfaatkan dalam pelbagai bidang termasuklah bagi aspek pengurusan kehidupan, pengurusan sumber, bencana, keselamatan dan sebagainya. Pada hakikatnya, teknologi penderiaan jauh ini telah dibangunkan dari segi huluan dan hilirannya hingga hari ini.

Menjawab persoalan berkenaan dengan manfaat teknologi angkasa dalam kehidupan, beliau menjelaskan bahawa keistimewaan teknologi angkasa ini menawarkan pelbagai aspek dalam pengurusan. Hal ini adalah disebabkan oleh keadaan negara yang kini berhadapan dengan kecelaruan cuaca dan pelbagai proses kehidupan di luar jangkaan.

Beliau turut memaklumkan bahawa teknologi angkasa menawarkan beberapa perkara. Tawaran pertama adalah dari segi pengurusan sistem keselamatan makanan. Sebagai contohnya, nelayan boleh menentukan lokasi untuk menangkap ikan dengan menggunakan teknologi ini.

Tawaran kedua pula ialah para petani dapat dibantu dengan adanya teknologi angkasa. Hal ini jelas dapat dilihat apabila MYSA bekerjasama dengan Jabatan Pertanian untuk membantu menguruskan 12 jelapang padi di seluruh negara agar petani dapat memantau, merancang dan akhirnya memastikan pengeluaran padi di negara ini dapat dihasilkan sepertimana yang dijangkakan. Tambah beliau lagi:

Teknologi angkasa juga menawarkan pelbagai maklumat permukaan bumi. Sebagai khalifah di muka bumi ini, kita memerlukan instrumen yang penting untuk mengurus muka bumi ini. Oleh sebab itu, teknologi angkasa dapat digunakan untuk memudahkan kehidupan manusia dalam mengurus urusan seharian.

Seterusnya, maklumat yang dikumpul oleh satelit biasanya berulang-ulang. Oleh yang demikian, masyarakat akan dapat melihat rentetan maklumat yang lengkap sekali gus membantu manusia melaksanakan segala aktiviti dengan baik.

Di samping pelbagai manfaat daripada penggunaan teknologi angkasa ini, terdapat juga pelbagai cabaran yang perlu dihadapi. Antara cabarannya adalah dari segi pemahaman dan penerimaan masyarakat terhadap teknologi angkasa yang bukan sahaja berkaitan dengan angkasawan dan satelit tetapi maklumat yang diperoleh dapat dimanfaatkan untuk menjana pelbagai aplikasi.

Walau bagaimanapun, cabaran ini semakin baik apabila negara di seluruh dunia menghadapi cabaran seperti perubahan cuaca dan ancaman pandemik. Di sinilah pentingnya teknologi supaya masyarakat tidak lagi berhadapan secara fizikal dan adanya teknologi atau medium yang boleh mengawal sesuatu dari jauh.

Sementara itu, program Eksplorasi Aeroangkasa Malaysia 2030 adalah satu daripada program besar di bawah Dasar Angkasa Negara 2030 dan MYSA bertanggungjawab untuk memastikan pelaksanaannya. Program ini mempunyai satu ekosistem yang lengkap daripada pengguna, pembangun sektor angkasa, sektor bumi dan menjana ilmu kepakaran tempatan. Program ini sememangnnya sedang rancak dijalankan supaya negara memiliki kepakaran dan memanfaatkan sepenuhnya teknologi angkasa untuk tujuan pembangunan dan kesejahteraan negara.

Dalam sesi temu bual tersebut, beliau juga memaklumkan bahawa program Pameran Aeroangkasa dan Maritim Antarabangsa Langkawi atau lebih dikenali sebagai program LIMA yang akan diadakan di Langkawi bersama-sama penganjurnya pada tahun hadapan akan diwujudkan kluster yang khusus untuk memaparkan teknologi angkasa. Kelainan ini seharusnya dapat dimanfaatkan oleh masyarakat untuk memahami, mendalami dan menerima penggunaan teknologi angkasa dalam kehidupan.

Mengulas dengan lebih lanjut, beliau berpandangan bahawa sekiranya teknologi ini dapat dibangunkan dengan kepakaran tempatan yang mencukupi dan mendapat sokongan daripada semua pihak, teknologi angkasa berpotensi untuk menyumbang kepada sumber ekonomi baharu negara menjelang tahun 2023 dan menyediakan peluang pekerjaan baharu kepada generasi muda yang kini berkecimpung dalam teknologi angkasa sama ada pada peringkat pelajar atau dalam bidang industri. Pada masa yang sama, MYSA mensasarkan Malaysia akan menjadi antara tiga negara teratas dalam memanfaatkan teknologi angkasa.


KKM Memantau Rapi Situasi Semasa COVID-19

Untuk mendapatkan maklumat terkini, ikuti kami melalui Telegram

Kuala Lumpur – Kementerian Kesihatan Malaysia (KKM) akan meningkatkan kaedah pembendungan penularan jangkitan COVID-19 di dalam negara dan kesiapsagaan bagi berhadapan dengan sebarang kemungkinan peningkatan kes COVID-19.

Demikian menurut Menteri Kesihatan, YB Dr. Zaliha Mustafa dalam satu kenyataan media hari ini. Beliau memberikan perhatian serius terhadap kebimbangan rakyat berhubung kenaikan kes COVID-19 di China dan sekatan yang telah dibuat oleh beberapa buah negara lain terhadap pengembara dari China. Hal ini sememangnya menjadi keutamaan KKM pada masa ini.

Menurutnya lagi, dengan pelanjutan Malaysia sebagai “kawasan tempatan jangkitan” hingga Jun 2023, perkara ini memberikan ruang kepada KKM untuk mengambil sebarang tindakan segera apabila diperlukan termasuklah mengubah dasar yang sedia ada, terutamanya penjagaan kesihatan pengurusan pandemik COVID-19 di sempadan negara serta memperketatkan prosedur operasi standard (SOP) pemeriksaan di semua pintu masuk negara.

Tambah beliau, tindakan ini akan dilaksanakan bukan sahaja kepada pengunjung atau pengembara (warganegara Malaysia dan bukan warganegara) yang tiba dari China, malah bagi mereka yang tiba dari semua negara di dunia. KKM juga sentiasa bersedia dalam meningkatkan kapasiti kesihatan bagi menghadapi sebarang kemungkinan.

Perbincangan antara KKM dengan Pertubuhan Kesihatan Sedunia (WHO), negara China dan rakan negara Association of Southeast Asian Nations (ASEAN) juga sentiasa diadakan dari semasa ke semasa. Selain itu, KKM juga sering mengambil polisi berpandukan sains serta data yang tepat. Berdasarkan laporan, WHO telah mengadakan mesyuarat dengan China bagi urusan perkongsian data terkini dan akan diteruskan bagi mengetahui maklumat, situasi dan pengurusan COVID-19 di negara tersebut secara terperinci. Tambah beliau lagi:

Berdasarkan maklumat yang dilaporkan oleh negara China kepada WHO, varian dan subvarian yang terdapat di China juga telah dikesan di Malaysia. Oleh yang demikian, vaksin COVID-19 berkesan bagi memberikan perlindungan daripada mendapat gejala yang teruk akibat jangkitan virus ini dan sepatutnya dapat mengurangkan kemasukan pesakit ke hospital.

Jelas beliau, vaksin bivalen juga akan dibekalkan ke negara ini tidak lama lagi seiring dengan kelulusan pendaftaran bersyarat yang diberikan oleh Pihak Berkuasa Kawalan Dadah baru-baru ini. Pengumuman akan dibuat selepas bekalan vaksin tersebut diterima bersama-sama kriteria kelayakan untuk mendapatkannya.

Orang ramai yang telah menerima dos penggalak pertama yang melebihi tempoh enam bulan dinasihatkan agar mendapatkan dos penggalak kedua serta tidak menunggu vaksin bivalen. Hal ini adalah kerana vaksin monovalen yang sedia ada masih sangat berkesan untuk mengurangkan gejala serius dan kes kematian.

Mengulas dengan lebih lanjut, peratusan pengambilan dos penggalak diharapkan akan terus meningkat, terutamanya daripada golongan yang berisiko memandangkan hanya 49.8 peratus rakyat Malaysia yang telah mendapatkan vaksin dos penggalak pertama dan 1.9 peratus sahaja yang telah mengambil dos penggalak kedua ketika ini.

Rakyat dinasihatkan agar terus menjaga kesihatan kendiri dan keluarga masing-masing serta sentiasa mematuhi nasihat kesihatan yang sering disarankan oleh KKM.


Waspada Gelombang Demam selepas Cuti Sekolah

Kuala Lumpur – Musim persekolahan yang baru bermula perlu diberikan perhatian oleh masyarakat, terutamanya golongan ibu bapa. Hal ini adalah kerana biasanya pada beberapa hari awal selepas persekolahan dibuka, jumlah pesakit kanak-kanak bertambah di hospital dan keadaan ini sedikit sebanyak membimbangkan.

Untuk mengupas isu ini, pihak rancangan Selamat Pagi Malaysia Istimewa Edisi Tahun Baharu telah mengundang Pakar Pediatrik dan Neonatologi, Hospital Pakar An-Nur merangkap ahli Medical Mythbusters Malaysia, YBrs. Dr. Syed Abdul Khaliq Syed Abd Hamid bagi membincangkan isu tersebut dengan lebih lanjut.

Menurut beliau, keadaan semasa di dalam wad kanak-kanak di hospital beliau bertugas adalah penuh dan biasanya beberapa hari selepas sekolah dibuka, jumlah pesakit akan bertambah. Sebenarnya, ibu bapa perlu memainkan peranan untuk memastikan kesihatan anak-anak mereka. Antaranya termasuklah memberikan makanan yang sihat, mempunyai vitamin dan zat yang mencukupi serta mengurangkan makanan segera, makanan ringan dan makanan yang diproses.

Selain itu, ibu bapa juga dinasihatkan agar memastikan anak mereka terdedah kepada cahaya matahari melalui aktiviti di luar rumah, mendapatkan kaedah pencegahan vaksin untuk melindungi diri anak serta mengajar anak tentang etika kesihatan yang betul. Tambah beliau:

Ibu bapa juga perlu memastikan anak-anak yang tidak sihat mendapatkan rawatan dan tidak menghantar mereka ke sekolah jika masih belum sihat sepenuhnya.

Ibu bapa perlu memahami gejala tidak sihat yang terdapat pada diri anak masing-masing. Suhu normal bagi badan manusia adalah antara 36.0 darjah Celsius hingga 37.5 darjah Celsius. Oleh itu, ibu bapa perlu memastikan suhu badan anak mereka dengan menggunakan termometer agar rawatan awal dapat diberikan. Gejala awal ini perlu diberikan perhatian supaya gejala serius tidak berlaku. Jelas beliau lagi:

Cara sentuhan dengan menggunakan tangan untuk mengetahui sama ada anak tersebut demam ataupun tidak adalah bukan cara yang efektif dan sesuai. Hal ini adalah kerana sentuhan akan memberikan bacaan yang tidak tepat. Setiap rumah sewajarnya mempunyai termometer untuk memeriksa suhu badan anak masing-masing.

Pada masa yang sama, beliau juga menjelaskan bahawa terdapat ibu bapa yang memilih untuk menghantar anak ke sekolah kerana beranggapan gejala yang ada pada anak mereka adalah tidak serius. Dalam hal ini, ibu bapa perlu mengetahui dan mengenal pasti dengan lebih teliti gejala yang ada pada diri anak-anak. Sebagai contohnya, seseorang yang menghidap penyakit asma biasanya akan lebih mudah batuk dan tidak semua gejala batuk boleh berjangkit. Ulas beliau:

Sebenarnya pihak sekolah perlu lebih memudahkan proses ketidakhadiran pelajar ke sekolah agar tidak berlakunya jangkitan di sekolah.

Mengulas dengan lebih lanjut, ibu bapa perlu menyediakan ubat demam di rumah masing-masing dan memberikan dos yang betul kepada anak-anak mereka. Ubat demam tidak boleh diberikan lebih daripada empat kali sehari kepada kanak-kanak kerana boleh memberikan kesan kepada organ hati. Terang beliau:

Jika anak mempunyai gejala demam, ibu bapa boleh menggunakan kain yang dibasahkan dengan air suam dan lapkan di seluruh badan anak. Tuala tersebut tidak perlu diletakkan pada kepala kerana tindakan tersebut boleh memerangkap haba dan seterusnya boleh menyebabkan berlakunya sawan.

Di samping itu, ibu bapa perlu memberikan ruang kepada anak untuk berehat dan sembuh sebelum hadir semula ke sekolah. Beliau juga berharap agar tidak menjadikan anak sebagai penyebar penyakit berjangkit kerana mungkin kanak-kanak tersebut hanya mengalami gejala ringan tetapi orang yang dijangkiti berkemungkinan boleh menghidap jangkitan penyakit yang lebih serius.


Singkatan, Akronim dan Inisialisme

Untuk mendapatkan maklumat terkini, ikuti kami melalui Telegram

Singkatan, akronim dan inisialisme ialah bentuk ringkas bagi mewakili satu atau lebih perkataan. Bentuk yang ringkas itu menjadi pilihan pihak tertentu atau masyarakat umum kerana lebih mudah ditulis, disebut dan diingat oleh para pengguna bahasa.

Singkatan berkaitan dengan bentuk ringkas bagi satu perkataan atau lebih, manakala akronim melibatkan pembentukan satu kata melalui pencantuman bahagian kata daripada dua perkataan atau lebih. Singkatan tidak bertaraf kata tetapi akronim bertaraf kata tunggal. Sila lihat contoh singkatan yang berikut:

Akronim ialah kata tunggal yang terhasil dengan menggabungkan bahagian kata daripada dua perkataan atau lebih. Setiap akronim harus mempunyai vokal pembunyi, dan akronim dianggap sebagai kata tunggal. Dalam hal ini, akronim terbahagi kepada beberapa jenis, seperti yang berikut:

Contohnya ialah ADUN (Ahli Dewan Undangan Negeri), IPTAR (Institut Penyiaran Tun Abdul Razak) dan ABIM (Angkatan Belia Islam Malaysia), RAM (Random Access Memory) pada komputer, dan kad SIM (subscriber identification module).

Contohnya ialah Perhilitan (Perlindungan Hidupan Liar dan Taman Negara), Intan (Institut Tadbiran Awam Negara) dan Mara (Majlis Amanah Rakyat).

Contohnya ialah Bernama (Berita Nasional Malaysia), Perkeso (Pertubuhan Keselamatan Sosial), pawagam (panggung wayang gambar), dan cerpen (cerita pendek).

Contohnya ialah asbut (asap kabut), hakis (habis kikis), jentolak (jentera tolak) dan jenama (jenis nama).

Contohnya ialah CD-ROM, iaitu campuran singkatan CD (compact disk) dan ROM (Read-only memory).

Inisialisme merupakan singkatan yang terhasil dengan menggabungkan huruf awal setiap kata dalam sesuatu kata majmuk. Dalam hal ini, terdapat pelbagai jenis inisialisme, seperti yang berikut:

Contohnya ialah SOP (Standard Operating Procedure), EPU (Economic Planning Unit), UM (Universiti Malaya) dan BAM (Badminton Association of Malaysia).

Contohnya ialah PWTC (Putera World Trade Centre), PBB (Pertubuhan Bangsa-Bangsa Bersatu) dan KDNK (Keluaran Dalam Negara Kasar).

Ada bentuk ringkas yang ada vokal pembunyi, tetapi mempunyai dua variasi sebutan. Jika disebut huruf demi huruf, bentuk itu ialah inisialisme. Namun demikian, jika disebut sebagai satu kata, bentuk itu ialah akronim. Contohnya ialah MAS (Malaysian Airline System).

Biasanya akronim nama khas dan inisialisme tidak dapat ditambah imbuhan.  Walau bagaimanapun, akronim dan inisialisme itu dapat wujud dalam kata majmuk.  Sila lihat contoh yang berikut:

Contohnya ialah penerbangan MAS, Pasar Tani Felda, Maktab Rendah Sains Mara, dan peneroka Felda.

Contohnya ialah Setiausaha Agung PBB, pelaksanaan GST, ahli FAM, dan kajian EPU.

Sesetengah akronim nama am dapat ditambah imbuhan. Sila lihat contoh yang berikut:

debunga:       mendebungakan, pendebungaan, terdebunga

jenama:          berjenama, menjenamakan, penjenamaan

hakis:             menghakis, terhakis, hakisan, penghakisan

Dalam hal pembentukan singkatan atau akronim, kata hubung atau gandaan dalam deretan kata yang berkenaan tidak diambil kira. Sila lihat contoh yang berikut:

Dewan Bahasa dan Pustaka:                                                        DBP

Pegawai Tadbir dan Diplomatik:                                                   PTD

Jabatan Perlindungan Hidupan Liar dan Taman Negara         Perhilitan

Pertubuhan Bangsa-Bangsa Bersatu                                         PBB

Ada akronim atau inisialisme yang dapat digandingkan dengan kata ganti nama diri orang ketiga -nya. Sila lihat contoh yang berikut: